text:
111Jaanong ka re: A ke go re, Modimo o latlhile morafe wa ona? Le go ka! Kana le nna ke Moiseraele wa losika lwa ga Aborahame, wa lotso lwa ga Benyamene.
Jer. 31:37
Bafil. 3:5
2Modimo ga o a ka wa latlha morafe wa ona o o o itsileng pele. A kampo ga lo itse se Lokwalo lo se buang le Elia, fa a lela ka ga Baiseraele fa pele ga Modimo a re:
3“Morena, ba bolaile baporofeti ba gago, ba digile dialetare tsa gago, ke setse ke le nosi fela, mme ba batla go mpolaya.” 4Karabo ya Modimo e mo reile ya reng? Ya re: “Ke itshadiseditse banna ba le 7 000, ba ba iseng ba ke ba khubamele Baale.”
5Go ntse jalo le kajeno, go na le masalela ka fa tlhaolong ya bopelotlhomogi.
6Mme fa e le ka bopelotlhomogi, ga e tlhole e le ka ditiro; gonne foo bopelotlhomogi e ka bo e sa tlhole e le bopelotlhomogi; mme fa e le ka ditiro, ga e tlhole e le ka bopelothomogi; gonne foo tiro e ka bo e sa tlhole e le tiro.
7Go ntse jang jaanong? Se Baiseraele ba neng ba se batla ga ba a ka ba se bona; mme ba ba tlhaotsweng ba se bonye; ba bangwe bone ba thatafaditswe dipelo,
8jaaka go kwadilwe ga twe: “Modimo o ba file mowa wa kidibalo, le matlho a a sa boneng, le ditsebe tse di sa utlweng go fitlha mo letsatsing la gompieno.”
Doit. 29:3
9Mme Dafita a re:
“A tafole ya bone
e nne mutlwane
le lemena le sekgopi
le pusoloso mo go bone.
10A matlho a bone a fifale
gore ba se ka ba bona;
mekokotlo ya bone
o e konele ruri.”
11Jaanong ka re: A ba kgopilwe gore ba tle ba we? Nnyaya! Ka go wa ga bone pholoso e tletse baheitane gore lefufa le tsoge mo Bajuteng.
Baroma 10:19
12Mme fa go wa ga bone go humisa lefatshe, le boikepo jwa bone e le khumiso ya baheitane, go dirafatsa thato ya Modimo ga bone gona go ka humisa bogolo jang ne!
13Kana ke bua le lona baheitane ka re: E re ka ke le moapostolo wa baheitane, ke tlotla tiro ya me, 14e tle e re gongwe ke tsose lefufa mo go bone ba e leng ba morafe wa ga etsho, ke pholose bangwe ba bone.
15Gonne fa tatlhego ya bone e le thuanyo ya lefatshe, kana go tsholwa gape ga bone gona e ka nna eng fa e se bophelo jwa baswi?
16Mme fa senkgwe sa pele se le boitshepo, modubo wa sona le ona o tla bo o le boitshepo; fa medi e le boitshepo, dikala le tsona di tla bo di le boitshepo.
17Jaanong fa dikala tse dingwe di kgaotswe, mme wena yo o neng o le setlhare sa olefa sa naga, wa lomelelwa mo gare ga tsona, wa tlhakanela modi le monono wa setlhare sa olefa sa legae,
18foo o se ka wa belafalela dikala. Fa o ka belafala, itse gore kana ga se wena yo o rweleng modi, mme modi o rwele wena.
19Go gongwe o tla re: “Kana dikala di kgaotswe gore nna ke lomelelwe teng.” 20Go siame, di kgaotswe ka go tlhoka tumelo, mme wena o eme ka tumelo. O se ka wa ikgodisa, mme o boife. 21Gonne fa Modimo o sa rekegela dikala tse e leng tsona tota, le wena ga o kitla o go rekegela. 22A o ko o lemoge molemo le bogale jwa Modimo; bogale mo go bone ba ba oleng, molemo ona mo go wena, fa o ka sala mo molemong; go seng jalo le wena o tla kgaolwa.
Baheb. 3:14
23Gape, le bone, fa ba sa sale mo go sa dumeleng, ba tla lomelelwa; Modimo o nonofile go ba busetsa mo mannong a bone.
24Gonne fa wena o kgaotswe mo setlhareng sa olefa sa naga o le wa sona, mme wa lomelelwa mo setlhareng sa olefa sa legae o se wa sona, kana bogolo jang bone ba e ntseng e le ba sona tota ba ka busediwa mo setlhareng sa olefa sa legae sa bone!
25Ba ga etsho, ga ke rate go lo lobela bosaitsiweng jo, gore lo se itlhome lo le botlhale, e bong bosaitsiweng jwa go re: Boithatafatso bo tsile mo Baiseraeleng ka ntlha nngwe go ya baheitane ba tsene pele ka palo e e tletseng.
Joh. 10:16
26Ke gona Baiseraele botlhe ba tla pholosiwang jaaka go kwadilwe ga twe:
“Mogolodi o tla tswa
mo go Sione,
a tlosa boikepo mo go Jakobe.
Jes. 59:20
27:9
Pes. 14
27Ke yona kgolagano ya me
le bone,
motlhang ke tlosang
dibe tsa bone.”
33A boteng jwa khumo le jwa botlhale le jwa kitso ya Modimo! Dikatlholo tsa ona ga di na totolotso jang ne, le ditsela tsa ona ga di na tlhotlhomiso jang ne!
10:12
Jes. 45:15
34“Gonne ke mang yo o itsileng
maikaelelo a Morena,
gongwe mogakolodi wa gagwe
e ne e le mang?”
Jobe 15:8
Jer. 23:18
1 Bakor. 2:16


c: text/html

text: 27 Go tswa foo, Moshe mmogo le bagolwane ba Iseraele ba ne ba laela batho ba re: “Ikobeleng taelo nngwe le nngwe e ke lo e nayang gompieno.2 Mme mo letsatsing la fa lo tla bo lo kgabaganya Joredane lo tsena mo lefatsheng le Jehofa, Modimo wa lona a le lo nayang, lo itlhomele maje a magolo lo bo lo a poleisetera.*+3 Go tswa foo, lo kwale mafoko otlhe a Molao ono mo go one fa lo setse lo kgabagantse, gore lo tsene mo lefatsheng le Jehofa, Modimo wa lona a le lo nayang, lefatshe le le elelang mashi le tswina ya dinotshe, fela jaaka Jehofa, Modimo wa borraalonamogolo, a lo solofeditse.+4 Fa lo setse lo kgabagantse Joredane, lo tlhome maje ao mo Thabeng ya Ebale+ lo bo lo a poleisetera,* fela jaaka ke lo laela gompieno.5 Gape lo agele Jehofa, Modimo wa lona sebeso gone, sebeso sa maje. Lo se ka lwa dirisa didirisiwa tsa tshipi mo go one.+6 Lo age sebeso sa ga Jehofa, Modimo wa lona ka maje a a sa segiwang mme lo isetse Jehofa, Modimo wa lona ditlhabelo tse di fisiwang mo go sone.7 Lo ntshe ditlhabelo tsa go abelana+ lo bo lo di jela gone koo,+ mme lo itumele fa pele ga ga Jehofa, Modimo wa lona.+8 Mme lo kwale mafoko otlhe a Molao ono mo majeng ao+ ka tsela e e bonalang sentle.”9 Go tswa foo, Moshe le baperesiti ba Balefi ba ne ba bua le Iseraele yotlhe, ba re: “Didimala wena Iseraele mme o reetse. Mo letsatsing leno o fetogile setšhaba sa ga Jehofa, Modimo wa gago.+10 O tshwanetse go reetsa lentswe la ga Jehofa, Modimo wa gago o bo o diragatse ditaelo+ tsa gagwe le melao ya gagwe, e ke go e laelang gompieno.”11 Mo letsatsing leo, Moshe o ne a laela batho a re:12 “Ditso tse di latelang di tla ema mo Thabeng ya Gerisime+ gore di segofatse batho fa lo setse lo kgabagantse Joredane: Simeone, Lefi, Juda, Isakare, Josefa le Benjamine.13 Mme tse di latelang di tla ema mo Thabeng ya Ebale+ gore di bolele phutso: Rubene, Gada, Ashera, Sebulone, Dana le Nafetali.14 Mme Balefi ba tla araba motho mongwe le mongwe wa Iseraele ka lentswe le le kwa godimo ba re:+15 “‘Go hutsegile motho yo o dirang setshwantsho se se betlilweng+ kgotsa sefikantswe se se bopilweng,+ selo se se makgapha mo go Jehofa,+ tiro ya diatla tsa motho yo o betlang* le yo o se fitlhileng.’ (Mme batho botlhe ba re, ‘Amen!’*)16 “‘Go hutsegile motho yo o nyatsang rraagwe kgotsa mmaagwe.’+ (Mme batho botlhe ba re, ‘Amen!’)17 “‘Go hutsegile motho yo o sutisang letshwao la molelwane wa moagelani wa gagwe.’+ (Mme batho botlhe ba re, ‘Amen!’)18 “‘Go hutsegile motho yo o dirang gore sefofu se timelelwe ke tsela.’+ (Mme batho botlhe ba re, ‘Amen!’)19 “‘Go hutsegile motho yo o sokamisang katlholo+ ya motswakwa, ya khutsana* kgotsa ya motlholagadi.’+ (Mme batho botlhe ba re, ‘Amen!’)20 “‘Go hutsegile motho yo o tlhakanelang dikobo le mosadi wa ga rraagwe, ka gonne o tlontlolotse rraagwe.’*+ (Mme batho botlhe ba re, ‘Amen!’)21 “‘Go hutsegile motho yo o tlhakanelang dikobo le phologolo epe fela.’+ (Mme batho botlhe ba re, ‘Amen!’)22 “‘Go hutsegile motho yo o tlhakanelang dikobo le kgaitsadie, e ka ne e le kgaitsadie yo ba tlhakanetseng rre kgotsa mmê.’+ (Mme batho botlhe ba re, ‘Amen!’)23 “‘Go hutsegile motho yo o tlhakanelang dikobo le mmaagwe mosadi wa gagwe.’+ (Mme batho botlhe ba re, ‘Amen!’)24 “‘Go hutsegile motho yo o iphitlhelang moagelani wa gagwe a bo a mmolaya.’+ (Mme batho botlhe ba re, ‘Amen!’)25 “‘Go hutsegile motho yo o amogelang pipamolomo gore a bolaye motho yo o se nang molato.’+ (Mme batho botlhe ba re, ‘Amen!’)26 “‘Go hutsegile motho yo o se kitlang a ikobela mafoko a Molao ono e bile a sa a diragatse.’+ (Mme batho botlhe ba re, ‘Amen!’)

robotstxt: allowed

filter: keep


text:
21Rayang bomorwa-rraalona lo re: “Bathobame”, le bokgaitsadia-lona: “Bautlwetswe-botlhoko”.
2“Sekisang mmaalona, lo mo sekise, gonne ga se mosadi wa me, le nna ga ke monna wa gagwe. A a tlose boaka jwa gagwe mo sefatlhegong sa gagwe le kgokafalo ya gagwe mo mabeleng a gagwe. 3Go seng jalo ke tla mo apola gotlhe, ke mmaya jaaka a ne a ntse ka letsatsi la botsalo jwa gagwe. Ke tla mo dira jaaka sekaka, ke mmaya jaaka naga e e omeletseng, ke mmolaya ka lenyora. 4Bana ba gagwe ga nka ke ka ba utlwela botlhoko, gonne ke bana ba dikgora. 5Gonne mmaabo o akafetse; yo o ba tsetseng o dirile tsa ditlhong. Gonne o rile: ‘Ke rata go sala dinyatsi tsa me morago, tse di mphang bogobe le metsi le maboa a dinku le letseta le lookwane le tse di nowang.’
6“Ka ntlha ya moo, bonang, ke tla thiba tsela ya gagwe ka matlhaku, ke mo kganela ka lorako gore a se ka a bona ditselana tsa gagwe. 7O tla sala dinyatsi tsa gagwe morago, mme ga a nke a di fitlhela; a di batla, mme ga a nke a di bona. Ke fa a tla re: ‘Ke tla ya ke boela kwa monneng wa me wa ntlha; gonne ka sebaka sele go ne go le molemo mo go nna bogolo go kajeno.’
8“Mme ga a ka a lemoga gore ke nna ke mo neileng mabele le matute a moweine le lookwane; ke mo ntsifaleditse selefera le gouta tsa ba diretseng Baale ka tsona. 9Ka ntlha ya moo ke tla boa ke tsaya mabele a me mo nakong ya ona, le matute a me a moweine ka nako ya ona; ke phamola maboa a dinku tsa me le letseta la me tse a ikapesang ka tsona. 10Jaanong ke tla bipolola ditlhong tsa gagwe fa pele ga dinyatsi tsa gagwe, go se ope yo o ka mo gololang mo letsogong la me.
11Ke tla khutlisa boitumelo jotlhe jwa gagwe le meletlo ya gagwe le ngwedi o o rogilweng wa gagwe le boSabata ba gagwe le dipaka tsotlhe tsa meletlo ya gagwe. 12Ke tla senya setlhare sa moweine le sa feie tsa gagwe tse a rileng: ‘Ke tuelo e ke e filweng ke dinyatsi tsa me.’ Ke tla di fetola sekgwa se se jewang ke diphologolo tsa naga. 13Ke tla mmeletsa malatsi a boBaale ba o ba tshubetseng maswalo, a ikgabisa ka manyena a gagwe le ka dibaga tsa gagwe tsa molala, a sala dinyatsi tsa gagwe morago, mme nna a ntebala,” go bua Morena.
14“Ka moo bonang, ke tla mo eka, ke mo isa kwa sekakeng, ke bua tse di kgatlhang pelo ya gagwe.
Jes. 40:2
15Morago ga moo ke tla mo naya masimo a moweine a gagwe le mokgatsha wa Agore go nna kgoro ya tsholofelo. Teng foo o tla opela jaaka mo malatsing a bošwa jwa gagwe, le jaaka ka letsatsi le a duleng kwa lefatsheng la Egepeto ka lone.
Ekes. 15:1
16Ka letsatsi leo o tla mpitsa: ‘Monna wa me;’ mme o sa tlhole o mpitsa: ‘Baale wa me,’ ” go bua Morena. 17“Ke tla tlosa maina a boBaale mo molomong wa gagwe gore ba se tlhole ba bidiwa ka maina a bona.
18“Ka letsatsi leo ke tla ba direla kutlwano le diphologolo tsa naga le dinonyane tsa loapi le dilo tse di gagabang fa fatshe; ke tla roba bora le tšhaka le tsa ntwa gore di tswe mo lefatsheng, ke ba ikhutsisa mo phemelong.
19“Ke tla go beelela
ka bosakhutleng;
ke go beelela ka tshiamo
le ka molao le ka lorato
le ka kutlwelo-botlhoko.
20Ke tla go beelela
ka boammaaruri,
mme o tla itse Morena.
Jer. 31:34
21Ka letsatsi leo ke tla utlwa,”
go bua Morena;
“ke tla utlwa legodimo,
lone le tla utlwa lefatshe.
22Mme lefatshe le tla utlwana
le mabele le matute a moweine
le lookwane,
mme tseo di tla utlwana
le Iserele.
23Ene ke tla mo ijwalela
mo lefatsheng,
ke tlhomogela
Gaautlwelwa-botlhoko pelo,
ke raya Gasemorafe-wame ke re:
‘O morafe wa me,’
mme ene o tla re:
‘Modimo wa me.’ ”


text:
41E rile Morena a lemoga gore Bafarisai ba utlwile go twe, Jesu o dira barutwa ba le bantsi, e bile o kolobetsa bogolo go Johane,
2– le fa Jesu ka esi a ne a sa kolobetse, mme e le barutwa ba gagwe – 3a tloga mo Jutea, a ba a boela kwa Galelea. 4Mme o ne a tshwanetse go ralala Samaria.
5Jaanong a fitlha kwa motseng mongwe wa Samaria o o bidiwang Sigare, gaufi le tshimo e Jakobe a neng a e file Josefa morwawe.
Još. 24:32
6Foo ga bo go le sediba sa ga Jakobe. Jaanong ya re ka Jesu a lapisitswe ke leeto, a nna fa sedibeng, e ne e ka nna ka nako ya motshegare.
7Ga tla mosadi wa Samaria go ga metsi. Jesu a mo raya a re: “Mphe ke nwe!” 8Gonne barutwa ba gagwe ba ne ba ile kwa motseng go reka dijo.
9Jaanong mosadi wa Mosamaria a mo raya a re: “Wena yo o leng Mojuta o ka kopa jang metsi mo go nna ke le mosadi wa Mosamaria?” A re jalo ka gonne Bajuta ba ne ba sa tsalane le Basamaria.
10Jesu a mo araba a re: “Fa ò ka bo o itse neo ya Modimo le gore ke mang yo o go rayang a re: Mphe ke nwe! ke wena o ka bong o mo kopile, mme a ka bo a go naya metsi a a phelang.”
11Mosadi a mo raya a re: “Morena, ga o na segelelo, mme sediba se boteng; metsi a a phelang o ka a tsaya kae? 12A o mogolo go rraetsho Jakobe yo o re neileng sediba se, yo o neng a nwa mo go sona ka esi le bomorwawe le diruiwa tsa gagwe?”
13Jesu a mo fetola a re: “Mongwe le mongwe yo o nwang metse a, o tla nyorwa gape;
14mme yo o ka nwang metsi a nna ke tla a mo nayang, ga a ka ke a tlhola a nyorwa ka bosenabokhutlo; mme metsi a ke tla a mo nayang a tla nna motswedi mo go ene o o elelang go isa bophelong jo bo sa khutleng.”
15Mosadi a mo raya a re: “Morena, a o ko o mphe metsi ao, gore ke se tlhole ke nyorwa, le e seng go tla kwano go ga.”
16Jesu a mo raya a re: “Yaa o bitse monna wa gago, lo tle kwano!”
17Mosadi a fetola a re: “Ga ke na monna.”
Jesu a mo raya a re: “O buile sentle, fa o re, ga o na monna; 18gonne ke banna ba batlhano ba ba neng ba go nyala, mme yo ò nang nae kajeno ga se monna wa gago; moo o buile nnete.”
19Mosadi a mo raya a re: “Morena, ke lemoga gore o moporofeti. 20Borraetsho ba ne ba obamela mo thabeng e, mme lona lo a re: Jerusalema ke felogosi fa go tshwanetseng ga obamelwa teng.”
Pes. 122
21Jesu a mo raya a re: “Mosadi, o ntumele, nako e e tla e lo se kitlang lo obamela Rara ka yona mo thabeng e, le fa e le kwa Jerusalema. 22Lona lo obamela se lo sa se itseng; rona re obamela se re se itseng; gonne pholoso e tswa mo Bajuteng.
Jes. 2:3
23Mme nako e e tla, le jaanong e setse e tsile, e baobamedi ba nnete ba tla obamelang Rara ka yona ka Mowa le ka boammaaruri; gonne Rara o batla baobamedi ba ba ntseng jalo. 24Modimo ke Mowa; mme ba ba o obamelang ba tshwanetse go o obamela ka Mowa le ka boammaaruri.”
25Mosadi a mo raya a re: “Ke itse gore Mesia yo o bidiwang Keresete o e tla; e tla re a sena go tla, a re bolelele dilo tsotlhe.”
26Jesu a mo raya a re: “Ke nna yo ke buang nao.”
27Ke fa barutwa ba gagwe ba tla; mme ba gakgamala, ka a bua le mosadi. Le fa go ntse jalo ga se ka ga nna ope yo o reng: “Ò batlang?” gongwe go Jesu: “O buelang nae?”
28Jaanong mosadi a tlogela nkgwana ya gagwe, a ya kwa motseng, a raya batho a re: 29“Tlaang lo bone motho yo o mpoleletseng tsotlhe tse ke di dirileng; a jaana ga se ene Keresete?” 30Ba tswa mo motseng, ba tla go ene.
31Barutwa ba sala ba mo rapela ba re: “Moruti, a o ko o je!”
32Ene a ba raya a re: “Ke na le sejo se ke se jang, se lo sa se itseng.”
33Jaanong barutwa ba botsanya ba re: “A mongwe o mo tsiseditse dijo?”
34Jesu a ba raya a re: “Sejo sa me ke go dira thato ya yo o nthomileng le go wetsa tiro ya gagwe.
35A ga lo re: ‘Go setse dikgwedi tse nne go ya thobong’? Bonang, ke lo raya ke re: Tsholetsang matlho, lo lebe masimo; gonne a setse a sweufaletse thobo.
Luka 10:2
36Yo o robang o amogela tuelo, mme leungo o le phuthela bophelo jo bo sa khutleng, gore yo o jwalang a itumele mmogo le yo o robang. 37Gonne fano lefoko le le reng: ‘Mongwe o a jwala, yo mongwe o a roba,’ ke la nnete. 38Ke lo romile go roba fa lo ne lo sa dira teng; go dirile ba bangwe, mme lona lo tsenye mo tirong tsa bone.”
39Basamaria ba bantsi ba motse oo ba dumela mo go ene ka ntlha ya lefoko la mosadi yo o supileng a re: “O mpoleletse tsotlhe tse ke di dirileng.” 40E rile jaanong Basamaria ba tla go ene, ba mo rapela gore a tlhole nabo. A tlhola teng malatsi a le mabedi.
41Ga ba ga dumela ba bantsi go feta ba pele ka ntlha ya lefoko la gagwe. 42Ba raya mosadi ba re: “Jaanong ga re tlhole re dumela ka ntlha ya polelo ya gago; gonne rona ka rosi re mo ikutlwetse, mme re itse gore ke ene Keresete tota, Mopholosi wa lefatshe.”
43Morago ga malatsi a mabedi a tswa teng, a ya kwa Galelea;
44gonne Jesu ka esi o ne a supile gore moporofeti ga a na tlotlo epe mo lefatsheng la ga gabo.
Mar. 6:4
Luka 4:24
45E rile jaanong a fitlha kwa Galelea, Bagalelea ba mo tshola, ka ba bonye tsotlhe tse a di dirileng kwa Jerusalema mo moletlong; gonne le bone ba ne ba ile moletlong.
46Jaanong Jesu a fitlha gape kwa Kana wa Galelea, kwa a kileng a fetola metsi weine teng. Ga bo go le tona ya kgosi, e morwaa-yona a neng a lwala kwa Kaperenaume.
47E rile ene a utlwa gore Jesu o dule kwa Jutea, mme o tsile kwa Galelea, a ya go ene, a mo rapela gore a tle go fodisa morwawe; gonne o ne a le gaufi le go swa. 48Jaanong Jesu a mo raya a re: “Fa lo sa bone ditshupo le dikgakgamatso, ga lo dumele ka gope.”
1 Bakor. 1:22
49Tona ya mo raya ya re: “Morena, a o ko o tle, ngwanake a ise a swe.”
50Jesu a mo raya a re: “Tsamaya, morwao o phedile.”
Motho yoo a dumela lefoko le Jesu a le mo rayang, a ba a tsamaya. 51Ya re a sa ntse a le mo tseleng, batlhanka ba gagwe ba mo kgatlhantsha, ba mmolelela gore morwawe o phedile.
52Foo a ba botsa nako e o fodileng ka yona. Ke fa ba mo raya ba re: “E rile maabane ka nako ya motshegare go fisa ga mo tlogela.” 53Jaanong rraagwe a lemoga gore ke yona nako e Jesu a mo reileng ka yona a re: “Morwao o phedile.” Mme a dumela le ba lapa la gagwe botlhe.
54Sesupo seo ke sa bobedi se Jesu o se dirileng, a sena go tswa kwa Jutea, a ya kwa Galelea.


text:
Hawkfish
Leina la Mophato
Hawkfish
Leina la Maranyane
Cirrhitidae
Semeto
E ka nna 30 cm, fa bontsi bo ka nna 15 cm.
Ponalo
Mmele o moleele fa tlhogo le sefuba sa yone dile ditona mogo mmeleng otlhe. Di’pectoral rays mo megatlaneng di dikgolwana mo go tse dingwe. O ka bona makgabe kwa ntsleng ya mmitlwa wa mogatla wa mokwatla. Mmala e farologana go tswa go bosweu go ya go red, kgotsa orange le brown. Tse dingwe di na le ditsubaba le methalo (lines) mo mmeleng otlhe.
Dikitsiso
Lelapa la Cirrhitidae le na le mephato e le 9 le dibopiwa dile 32. E ka e fitlhela e kotame ka megatlana ya ka fa tlase (pectoral fins) mo mafikeng jaaka manong. Megatlana ya ka fa tlase e matla thata mme e kgona go itshwarella le fa metsi a ka simolla go nna le matla. Tsa basadi di kgona go fetola bong ba tsone fa e morena wa tse ditona a ka tlhokafala. Di tsala ka go tshollela mae a tsone mo metsing gore e tona e a nonofatse ka peo ya yone. (Pelagic spawners).
Dijo
E fepa ka ditlhapi tse dinnye, dikankrapa, shrimp, le di’crustaceans.
Anamiso
E bonwa mo metsi a a didimetseng a mawatle a mafelo a dipula le mogote mo lefatsheng.
Dibopiwa tsa mophato wa yone
Freckled hawkfish - Paracirrhites forsteri
Longnose hawkfish - Oxycirrhites typus
Horseshoe hawkfish - Paracirrhites arcatus


text: 101Kgosi Ahasewerose a kgethisa batho ba lefatshe le ba ditlhakatlhake tsa lewatle. 2Mme tiro yotlhe ya thata ya gagwe le bopelokgale jwa gagwe le polelo e e tletseng ya boemo jo bogolo jwa ga Moretogai jo kgosi e mmeileng mo go jona kana di kwadilwe mo lokwalong lwa ditirafalo tsa malatsi a dikgosi tsa Media le Peresia. 3Gonne Mojuta Moretogai o ne a tlhomaganela kgosi Ahasewerose, a le mogolo mo Bajuteng, a ratega mo bontsing jwa ba ga gabo, a batlela morafe wa ga gabo tse di molemo, a bua tse di agisang losika lotlhe lwa gagwe.


text:
Ditaelo tse di amanang le dilo tse di gapilweng kwa ntweng (13-54)
31 Go tswa foo, Jehofa o ne a raya Moshe a re:2 “Otlhaya+ Bamidiana ka ntlha ya se ba se dirileng Baiseraele.+ Morago ga moo, o tla phuthelwa kwa bathong ba gaeno.”*+3 Ka jalo, Moshe o ne a bua le batho a re: “Rulaganyang banna go tswa mo go lona gore ba ye ntweng* ba ye go tlhabana le Bamidiana ba bo ba diragatse pusoloso ya ga Jehofa mo Bamidianeng.4 Go tswa mo lotsong longwe le longwe lwa ditso tsotlhe tsa Iseraele, lo romele banna ba le 1 000 gore ba ye bosoleng.”5 Ka jalo, go tswa mo diketeng tsa Iseraele+ go ne ga ntshiwa banna ba le 1 000 mo lotsong longwe le longwe, banna ba le 12 000 ba ba neng ba ipaakanyeditse ntwa.*6 Foo Moshe o ne a romela banna ba le 1 000 go tswa mo lotsong longwe le longwe gore ba ye bosoleng, mmogo le Finease+ morwa moperesiti Eliasare gore a tsamaye le masole, yo o neng a tshotse dilwana tse di boitshepo le diterompeta tsa go naya sesupo.+7 Ba ne ba tlhabana le Bamidiana, fela jaaka Jehofa a ne a laetse Moshe, mme ba bolaya monna mongwe le mongwe.8 Mo go ba ba neng ba bolailwe, ba ne ba bolaile le dikgosi tsa Bamidiana e bong, Efi, Rekeme, Sure, Hure le Reba, dikgosi di le tlhano tsa Bamidiana. Gape ba ne ba bolaya Balaame+ morwa Beore ka tšhaka.9 Mme Baiseraele ba ne ba isa basadi le bana ba Bamidiana botshwarwa. Gape ba ne ba gapa diruiwa tsotlhe tsa bone, leruo lotlhe la bone le dithoto tsotlhe tsa bone.10 Mme ba ne ba fisa metse yotlhe e ba neng ba nna mo go yone le dikampa* tsotlhe tsa bone.11 Ba ne ba tsaya dilo tsotlhe tse batho ba neng ba na le tsone le diphologolo tsotlhe tsa bone, gape ba ne ba tsaya batho gore e nne magolegwa.12 Go tswa foo, ba ne ba tla kwa kampeng kwa go Moshe le moperesiti Eliasare le phuthego ya Baiseraele kwa sekakeng sa Moabe+ gaufi le Joredane kwa Jeriko, mme ba ne ba tlisa batshwarwa le dilo tse ba di gapileng.13 Moshe le moperesiti Eliasare le dikgosana tsotlhe tsa phuthego ba ne ba tswa ba ya go ba kgatlhantsha kwa ntle ga kampa.14 Mme Moshe o ne a galefela banna ba ba tlhomilweng ba mephato ya sesole, baokamedi ba dikete le baokamedi ba makgolo ba ba neng ba goroga ba tswa kwa ntweng.15 Moshe o ne a ba raya a re: “A lo tlogetse basadi botlhe ba tshela?16 Ke bone ba ba neng ba tlhotlheletsa Baiseraele gore ba direle Jehofa ka go tlhoka boikanyegi+ go ya ka lefoko la ga Balaame mo tiragalong e e amanang le Peore,+ mo petso e neng ya wela phuthego ya ga Jehofa.+17 Jaanong bolayang ngwana mongwe le mongwe wa mosimane lo bo lo bolaye mosadi mongwe le mongwe yo o kileng a tlhakanela dikobo le monna.18 Mme gone, lo ka nna lwa tlogela basetsana botlhe ba bannye ba ba iseng ba tlhakanele dikobo le monna ope.+19 Mme lo nne kwa ntle ga kampa malatsi a le supa. Mongwe le mongwe wa lona yo o bolaileng motho le mongwe le mongwe wa lona yo o kgomileng motho yo o bolailweng,+ a iitshekise+ mo letsatsing la boraro le mo letsatsing la bosupa, lona le batshwarwa ba lona.20 Mme seaparo sengwe le sengwe, sengwe le sengwe se se dirilweng ka letlalo, sengwe le sengwe se se dirilweng ka boboa jwa dipodi le sengwe le sengwe se se dirilweng ka logong, lo se phepafatse.”21 Go tswa foo, moperesiti Eliasare o ne a raya banna ba masole ba ba neng ba ile ntweng a re: “Ono ke molao o Jehofa a neng a o laela Moshe,22 ‘Gauta, selefera, kopore, tshipi, thini le lloto,23 sengwe le sengwe se se sa senngweng ke molelo, lo se fetise mo molelong mme se tla nna phepa. Mme gape se tlhatswiwe ka metsi.*+ Sengwe le sengwe se se senngwang ke molelo, lo se tlhatswe ka metsi.24 Mme lo tlhatswe diaparo tsa lona mo letsatsing la bosupa, lo nne phepa, go tswa foo lo ka nna lwa tsena mo kampeng.’”+25 Morago ga moo, Jehofa o ne a bolelela Moshe jaana:26 “Bala dilo tsotlhe tse di gapilweng, o bale batho ba ba dirilweng batshwarwa le diphologolo; o dire seno le moperesiti Eliasare le ditlhogo tsa dikgotla tsa bone tsa phuthego.27 O kgaoganye se se gapilweng ka dikarolo di le pedi gore se kgaoganyediwe ba ba mo sesoleng ba ba neng ba nna le seabe mo ntweng le phuthego yotlhe.+28 Go tswa mo masoleng a a neng a ile ntweng, o tseye motho a le mongwe mo setlhopheng sa batho ba le 500, kgomo e le nngwe mo dikgomong di le 500, tonki e le nngwe mo ditonking di le 500 le nku e le nngwe mo dinkung di le 500 gore e nne lekgetho la ga Jehofa.29 Lo le tseye mo karolong e ba e neilweng mme lo le neye moperesiti Eliasare e le moneelo wa ga Jehofa.+30 Go tswa mo karolong e e neilweng Baiseraele, lo tseye motho a le mongwe mo go ba le 50, kgomo e le nngwe mo dikgomong di le 50, tonki e le nngwe mo ditonking di le 50, nku e le nngwe mo dinkung di le 50 le seruiwa sa mofuta mongwe le mongwe, mme lo di neye Balefi+ ba ba dirang maikarabelo a a amanang le motlaagana wa ga Jehofa.”+31 Ka jalo, Moshe le moperesiti Eliasare ba ne ba dira fela jaaka Jehofa a ne a laetse Moshe.32 Dilo tsotlhe tse di gapilweng tse batho ba ba neng ba dule letsholo ba neng ba di tsere, e ne ya nna dinku di le 675 000,33 dikgomo di le 72 00034 le ditonki di le 61 000.35 Basadi ba ba neng ba ise ba tlhakanele dikobo le monna ope+ ba ne ba le 32 000.36 Karolo e e neng e le kabelo ya ba ba neng ba ile ntweng e ne ya nna dinku di le 337 500.37 Lekgetho le le ntshediwang Jehofa e ne e le dinku di le 675.38 Mme dikgomo di ne di le 36 000, mme go ne ga ntshiwa di le 72 mo go tsone gore e nne lekgetho la ga Jehofa.39 Mme ditonki di ne di le 30 500, mme go ne ga ntshiwa di le 61 mo go tsone gore e nne lekgetho la ga Jehofa.40 Mme batho ba ne ba le 16 000, mme go ne ga ntshiwa batho ba le 32 mo go bone gore e nne lekgetho la ga Jehofa.41 Go tswa foo, Moshe o ne a naya moperesiti Eliasare+ lekgetho leno e le moneelo wa ga Jehofa, fela jaaka Jehofa a ne a laetse Moshe.42 Go tswa mo karolong e e abetsweng Baiseraele, e Moshe a neng a e kgaogantse le karolo ya banna ba ba neng ba ile ntweng,43 mo karolong eo go ne go na le dinku di le 337 500,44 le dikgomo di le 36 000,45 le ditonki di le 30 500,46 le batho ba le 16 000.47 Foo Moshe o ne a tsaya motho a le mongwe mo go ba le 50 le phologolo e le nngwe mo go di le 50 go tswa mo karolong e e neng e le ya Baiseraele a bo a di naya Balefi+ ba ba nang le boikarabelo jwa go tlhokomela motlaagana wa ga Jehofa,+ fela jaaka Jehofa a ne a laetse Moshe.48 Go tswa foo, banna ba ba tlhomilweng ba ba neng ba okametse dikete tsa mophato wa sesole,+ baokamedi ba dikete le baokamedi ba makgolo, ba ne ba atamela Moshe,49 mme ba ne ba raya Moshe ba re: “Rona batlhanka ba gago re badile banna ba re ba okametseng ba ba neng ba ile ntweng, mme ga go ope wa bone yo go begilweng gore ga a yo.+50 Ka jalo, mma mongwe le mongwe wa rona a ntshe se a se boneng gore e nne mpho ya ga Jehofa, dilwana tsa gauta, dibaga tsa maoto, maseka, dipalamonwana tse di tshwayang, manyena le dibenyane tse dingwe gore Jehofa a kgone go re itshwarela maleo.”51 Ka jalo, Moshe le moperesiti Eliasare ba ne ba amogela gauta go tswa mo go bone, dibenyane tseo tsotlhe.52 Gauta yotlhe e ba neng ba e ntshetsa Jehofa e le moneelo e ne ya fitlha go dishekele* di le 16 750, e tswa mo balaoding ba dikete le mo balaoding ba makgolo.53 Mongwe le mongwe wa banna ba mophato wa sesole o ne a itseetse se se gapilweng.54 Moshe le moperesiti Eliasare ba ne ba amogela gauta go tswa mo balaoding ba dikete le ba makgolo, mme ba ne ba e tlisa mo tenteng ya bokopanelo gore e nne segopotso* mo bathong ba Iseraele fa pele ga ga Jehofa.


text:
Folaga ya Botswana
Folaga ya setshaba ya Botswana ene ya tlhomiwa ka Lwetse a tlhola masome a mararo ngwaga wa 1966. Folaga e enale mmala yo botala jwa loapi le yo kgabaganyang folaga ka bogare ole montsho , leyo mosweu yo bonalang le mebala e mengwe. Mebala e e tsaya karolo ka selekanyo sa 9:1:4:1:9. Mmala wa botala jwa Loapi o emetse metsi, tota o raya pula, ebile otswa mo sekanong sa Botswana se se mo Botswana coat-of-arms,se se kwadilweng gotwe Pula , seele sa Setswana se rayang "Let there be rain". Mebala ya bontsho le bosweu e emetse Kagiso, mme gape e emetse pitse ya naga e e nang le mebala ya sekano sa Lefatshe.


text:
BASHA BA BOTSA JAANA
A ke Tshwanetse go Nna le Tattoo?
Ke eng se se kgatlhang ka yone?
Mosha mongwe yo o bidiwang Ryan a re: “Ke akanya gore di-tattoo dingwe di dintle tota.”
Tsela e o ikutlwang ka yone ka tattoo e ka dira gore o batle go nna le yone. Ka sekai, mosha mongwe yo o bidiwang Jillian a re: “Mosetsana mongwe yo ke neng ke tsena sekolo le ene, o ne a tlhokafalelwa ke mmè a sa ntse a le monnye. Ka jalo, fa a le mo dingwageng tsa bolesome, o ne a tsenya tattoo ya leina la ga mmè wa gagwe mo thamong. Ke akanya gore tattoo e ntseng jalo e ntle tota.”
Le fa maikaelelo a gago e ka tswa e le afe, o tshwanetse go akanya ka thata pele o kwala sengwe se se nnelang ruri mo letlalong la gagwe! Ke dipotso dife tse o tshwanetseng go ipotsa tsone fa e le gore o akanyetsa go nna le tattoo? Mme ke melaometheo efe ya Baebele e e ka go thusang go dira tshwetso e e siameng?
Ke dipotso dife tse o tshwanetseng go di botsa?
Ke dikotsi dife tse nka lebanang le tsone? Website ya Mayo Clinic ya re: “Tattoo e bula letlalo, se se rayang gore motho a ka tsenwa ke malwetse a letlalo kgotsa a ka nna le mathata mangwe a botsogo. Ka dinako dingwe go nna le borurusa go dikologa enke ya tattoo. Gape di ka dira gore nama ya motho e e dikologileng tattoo e ruruge mme seo se bakwa ke go gola ga dithishu tsa lobadi.” Mo godimo ga moo, website eno ya re: “Fa e le gore go ne go dirisiwa dithulusu tse di neng di dirisiwa mo mothong yo o nang le bolwetse bongwe jwa madi, o ka nna wa feleletsa o tsenwe ke malwetse a a farologaneng a madi.”
E tla dira gore batho ba go lebe jang? Le fa o ka tswa o rata kgotsa o sa rate, tsela e o lebegang ka yone e bolelela batho gore o motho wa mofuta mang. E dira gore batho ba go tseye o le motho yo o godileng kgotsa yo o sa batleng go gola, o le motho yo o ikanyegang kgotsa yo o sa ikanyegeng. Mosha mongwe yo o bidiwang Samantha a re: “Fa ke bona motho yo o nang le di-tattoo, ka bonako fela ke akanya gore ke motho yo o ratang menate.”
Melanie wa dingwaga tse 18 a re: “Di-tattoo di fitlha bontle jwa gago. Go ntse jaaka e kete batho ba ba nang le tsone ga ba batle gore o bone se tota ba leng sone, ka jalo, ba leka go iphitlha ka di-tattoo.”
A o tla e rata go ya go ile? Fa nako e ntse e ya, boima jo bo feteletseng jwa mmele kgotsa le e leng go tsofala, go ka dira gore tattoo e lebege ka tsela nngwe. Lekawana lengwe le le bidiwang Joseph la re: “Nkile ka bona tsela e di-tattoo di lebegang ka yone mo bathong ba ba sa bolong go nna le tsone, mme ga di lebege sentle le e seng.”
Allen wa dingwaga di le 21 a re: “Gantsi di-tattoo di felelwa ke nako. Selo se se neng se dira gore motho a nne le tattoo kwa tshimologong se ka tswa se sa tlhole se le botlhokwa go le kalo fa dingwaga di ntse di ya.”
Ntlha ya ga Allen e a utlwala. Boammaaruri ke gore, fa motho a gola, tsela e a lebang dilo ka yone, dilo tse a di kgatlhegelang le tsela e a ikutlwang ka yone, di a fetoga mme tattoo yone ga e fetoge. Lekgarebe lengwe le le bidiwang Teresa la re: “Ga ke batle gore kamoso ke tsoge ke ikwatlhaela go bo ke na le tattoo e e nkgopotsang maikutlo a bomatla a ke neng ke na le one mo nakong e e fetileng.”
Ke melaometheo efe ya Baebele e nka e dirisang?
Motho yo o godileng sentle o tsaya nako go akanyetsa dintlha tsotlhe pele a dira tshwetso. (Diane 21:5; Bahebera 5:14) Ka jalo, ela tlhoko melaometheo e e latelang ya Baebele e e buang ka kgang ya di-tattoo.
Bakolosa 3:20: “Lona bana, utlwang batsadi ba lona mo go sengwe le sengwe, gonne seno se itumedisa thata mo Moreneng.”
Go ka direga eng ka wena fa o nna le batsadi ba gago kwa gae mme gone o gana go ikobela ditaelo tsa bone?
1 Petere 3:3, 4: “A mokgabo wa lona e se ka ya nna wa go loga moriri loetse kafa ntle le wa go rwala mekgabiso ya gouta kgotsa wa go apara diaparo tsa kafa ntle, mme a e nne motho wa sephiri wa pelo yo o apereng diaparo tse di sa senyegeng tsa moya o o didimetseng le o o bonolo.”
O akanya gore ke eng fa Baebele e bua thata ka “motho wa sephiri wa pelo”?
1 Timotheo 2:9: “Basadi ba ikgabise ka . . . boingotlo le go itekanela sentle ga mogopolo.”
Lefoko “boingotlo” le kaya eng? Ke eng fa boingotlo bo le botlhokwa thata go gaisa di-tattoo?
Baroma 12:1: “Lo ise mebele ya lona setlhabelo se se tshelang, se se boitshepo, se se amogelesegang mo Modimong, e leng tirelo e e boitshepo ka maatla a lona a go akanya.”
Ke eng fa Modimo a amega ka tsela e o tshwarang mmele wa gago ka yone?
Batho ba le bantsi ba ile ba akanyetsa dintlha tseno mme ba dira tshwetso ya go sa nne le tattoo. Tota e bile, ba bone sengwe se se botoka thata go gaisa di-tattoo. Teresa yo re buileng ka ene kwa tshimologong a re: “Fa e le gore go na le mafoko mangwe a o a ratang thata kgotsa mongwe yo o botlhokwa thata mo go wena, tshela go ya ka mafoko ao kgotsa bolelela motho yoo kafa a leng botlhokwa ka gone mo go wena. Go na le gore o nne le tattoo, tshela go ya ka se o se dumelang.”


text:
ETSA TUMELO YA BONE | REBEKA
“Ke Iketleeleditse go Tsamaya”
REBEKA o ne a lebile naga e e tletseng matlapa fa meriti e ntse e boa. Morago ga loeto lwa dibeke di le mmalwa, o ne a setse a tlwaela motsamao wa kamela wa go kgoshoba fa a ntse a kaletse mo mokwatleng wa yone. Ba ne ba setse ba tsamaile makgolokgolo a dikilometara ba tlogetse legae la gaabo kwa Harana, kwa bokonebotlhaba. A ka nna a se tlhole a bona ba lelapa la gaabo. Ga go pelaelo gore o ja marapo a tlhogo, o ipotsa gore isagwe e mo tsholetseng—segolobogolo ka a tloga a fitlha kwa a yang teng.
Mokoloko ono o ne o setse o fetile bontsi jwa lefatshe la Kanana mme o raletse naga e e bulegileng e e makgawekgawe, ya Negebe. (Genesise 24:62) Rebeka o tshwanetse a bo a ile a bona dinku. Naga eno e ka tswa e ne e omeletse mo o ka se kgoneng go lema mo go yone, mme gone, e ne e na le mafulo a a lekaneng. Mokaedi wa gagwe yo o godileng o ne a e tlwaetse. O ne a tshwere dikgang tse di monate a swegaswega pelo go di bolelela mong wa gagwe—Rebeka e ne e tlile go nna mosadi wa ga Isake! Le fa go ntse jalo, Rebeka a ka tswa a ne a ipotsa gore o ya go tshela botshelo jo bo ntseng jang mo nageng eno. Monna yo a tla mo nyalang e bong Isake, o tla bo a ntse jang? Kana ga ba ise ba ko ba kopane! A Isake o tla itumelela go mmona? Mme ene o tla ikutlwa jang ka Isake?
Mo dikarolong tse dintsi tsa lefatshe gompieno, manyalo a motho a batlelwang molekane a ka tswa a sa tlwaelega. Mo mafelong a mangwe, manyalo a a ntseng jalo a tlwaelegile. Le fa o ka tswa o goletse kae, o ka tswa o dumela gore Rebeka o ne a sa itse se se larileng kwa pele. Tota e ne e le mosadi yo o pelokgale yo o nang le tumelo. Re tlhoka dinonofo tseno ka bobedi fa re lebana le diphetogo mo botshelong. Go na le dinonofo tse dingwe tse di kgatlhang le tse di sa bonweng motlhofo tse di amanang le tumelo ya ga Rebeka.
‘KE TLA GELA LE DIKAMELA TSA GAGO METSI’
Phetogo e kgolo e Rebeka a neng a lebana le yone e ne ya simolola ka tsela e go ka tswang go ne go bonala a e tlwaetse. A ka tswa a goletse kwa Harana e leng motse wa kwa Mesopotamia. Batsadi ba gagwe ba ne ba farologane le bontsi jwa batho ba kwa Harana. Ba ne ba sa obamele modimo wa ngwedi e bong Sin. Go na le moo, Modimo wa bone e ne e le Jehofa.—Genesise 24:50.
Rebeka e ne ya nna lekgarebe la maratagolejwa, le fa go ntse jalo, bontle jwa gagwe bo ne bo se na dibelebejane. O ne a le matlhagatlhaga, e bile o ne a tswelela a na le boitsholo jo bo phepa. E re ka lelapa la gaabo le ne le itsholetse, le ne le na le batlhanka, le fa go ntse jalo, Rebeka ga a ka a nenekediwa kgotsa a tshwarwa jaaka kgosigadi; o ne a rutilwe go dira ka natla. Fela jaaka bontsi jwa basadi ba nako eo ba ne ba dira, le ene o ne a dira ditiro tse di boima tsa mo gae, tse di akaretsang go gela lelapa metsi. Ka nako ya marolajokwe, o ne a sikara nkgo ya gagwe mo legetleng a bo a ya sedibeng.—Genesise 24:11, 15, 16.
Maitseboa mangwe, fa a sena go tlatsa nkgo ya gagwe, monnamogolo mongwe o ne a tabogela kwa go ene. O ne a mo raya a re: “Tsweetswee, nkhupise metsinyana mo nkgong ya gago.” O ne a kopa selo se sennye thata mme gone a bua ka maitseo a magolo! Rebeka o ne a kgona go bona gore monnamogolo yono o tswa kgakala. Ka jalo, o ne a folosa nkgo ka bonako mo legetleng mme a mo letla gore a nwe. Go na le go mo hupisa fela, o ne a mo siela metsi a a tsididi. O ne a lemoga gore monnamogolo yono o na le mokoloko wa dikamela di le lesome le gore go ne go se ope yo o di tsheletseng metsi mo mokorong. Rebeka o ne a kgona go bona gore monnamogolo yono o mo lebile ka kelotlhoko, ka jalo, o ne a batla go nna pelotshweu mo go ene ka mo a ka kgonang ka teng. Ka jalo o ne a re: “Ke tla gelela le dikamela tsa gago metsi go fitlha di fetsa go nwa.”—Genesise 24:17-19.
Ela tlhoko gore Rebeka ga a ka a siela dikamela thoti ya metsi fela, go na le moo, o ne a di nosa go fitlha di kgotsofala. Fa kamela e nyorilwe thata, e ka nwa dilitara tsa metsi di feta 95! Fa e le gore dikamela tseo tsotlhe di le lesome di ne di tshwerwe ke lenyora thata, go raya gore Rebeka o ile a tshwanelwa ke go semelela. Mme gone, go bonala di ne di sa tshwarwa ke lenyora thata. * A mme gone Rebeka o ne a itse seo pele ga a ithaopela go di nosa? Legoka! O ne a batla e bile a iketleeleditse go dira ka natla gore a bontshe monnamogolo yono yo a sa mo itseng, moya wa go amogela baeng. Monnamogolo yono o ne a dumela gore Rebeka a mo thuse. Go tswa foo, o ne a mo leba ka kelotlhoko fa a ntse a boaboa a ga metsi a a tshela mo mokorong.—Genesise 24:20, 21.
Sekao sa ga Rebeka se na le bokao jo bogolo tota mo go rona gompieno. Re tshela mo motlheng o moya wa boithati o ileng batho tlhogong. Jaaka go ile ga bolelelwa pele, batho ke “baithati,” ga ba rate go direla ba bangwe. (2 Timotheo 3:1-5) Bakeresete ba ba lekang go lwantsha mokgwa ono ba tla bo ba dira sentle fa ba akanya ka tsela e Baebele e tlhalosang lekgarebe leno ka teng, fa le ntse le boaboela kwa sedibeng.
Ga go pelaelo gore Rebeka o ne a lemoga tsela e monnamogolo yono a neng a mo lebile ka yone. O ne a sa mo leba ka tsela e e sa siamang; o ne a gakgametse, a ipotsa dipotso e bile a itumetse. Fa Rebeka a fetsa, monnamogolo yono o ne a mo fa dimpho—dibenyane tse di tlhwatlhwakgolo! Go tswa foo o ne a mmotsa jaana: “O morwadia mang? Mpolelela, tsweetswee. A go na le bonno kwa ntlong ya ga rrago gore re lale gone?” Fa a ne a mmolelela ka ba lelapa la gaabo, o ne a itumela le go feta. Rebeka o ne a oketsa jaana gongwe e le ka ntlha ya matlhagatlhaga: “Re na le lotlhaka le furu e ntsi, le lefelo la go lala”—ruri o ne a namotse monnamogolo yono, e re ka a ne a na le batho ba a tsamayang le bone. Go tswa foo o ne a tabogela kwa pele go ya go bolelela mmaagwe se se diragetseng.—Genesise 24:22-28, 32.
Go bonala sentle gore Rebeka o ne a rutilwe go amogela baeng. Eno ke nonofo e nngwe e go bonalang e nyelela gompieno—mme leno ke lebaka le lengwe la go etsa tumelo ya lekgarebe leno le le pelontle. Go nna le tumelo mo Modimong go tshwanetse ga re tlhotlheletsa go amogela baeng. Jehofa o amogela batho botlhe, ka gonne o pelotshweu mo go botlhe e bile o batla gore baobamedi ba gagwe ba dire se se tshwanang. Fa re bontsha moya wa go amogela baeng, tota le mo bathong ba ba ka se kang ba re direla sepe, re itumedisa Rraarona yo o kwa legodimong.—Mathaio 5:44-46; 1 Petere 4:9.
“O TSEELE MORWAAKE MOSADI”
Monnamogolo yole wa kwa sedibeng ke mang? E ne e le motlhanka wa ga morwarraagwe rremogolo wa ga Rebeka e bong Aborahame. Ka jalo, o ne a amogelwa mo legaeng la ga Bethuele, rraagwe Rebeka. Leina la motlhanka yono e ka tswa e ne e le Eliesere. * Batho ba ba mo amogetseng ba ne ba mo fa dijo mme o ne a gana go di ja go fitlha a sena go ba bolelela boikaelelo jwa loeto lwa gagwe. (Genesise 24:31-33) E kete re a mmona a bua a rumaruma, ka gonne a ne a setse a bone bosupi jo bo popota jwa gore Modimo wa gagwe e bong Jehofa, o ne a mo segofatsa mo thomong eno ya botlhokwa. O ne a mo segofatsa jang?
Akanya fela Eliesere a ntse a tlotla kgang ya gagwe fa rraagwe Rebeka e bong Bethuele, le kgaitsadia Rebeka e bong Labane ba reeditse ka tlhoafalo. O ne a ba bolelela gore Jehofa o segofaditse Aborahame fela thata kwa Kanana le gore Aborahame le Sara ba na le ngwana wa mosimane e bong Isake, yo e tla nnang moruaboswa. Aborahame o ne a neile motlhanka yono taelo eno e e botlhokwa thata: O ne a tshwanetse go batlela Isake mosadi mo losikeng lwa ga Aborahame kwa Harana.—Genesise 24:34-38.
Aborahame o ne a dira gore Eliesere a ikane gore ga a kitla a tlhophela Isake mosadi mo basading ba Kanana. Ka ntlha yang? Ka gonne Bakanana ba ne ba sa obamele Jehofa Modimo e bile ba sa mo tlotle. Aborahame o ne a itse gore Jehofa o tlhomile nako e a tlileng go otlhaya batho bao ba ba boikepo. O ne a sa batle gore morwawe yo a mo ratang e bong Isake, a amane le batho bao le mekgwa ya bone e e maswe. Gape o ne a itse gore morwawe o ne a na le seabe se segolo mo go diragadiweng ga ditsholofetso tsa Modimo.—Genesise 15:16; 17:19; 24:2-4.
Gape Eliesere o ne a ba bolelela gore fa a ne a goroga kwa sedibeng gaufi le Harana, o ne a rapela Jehofa Modimo. Tota o ne a kopa Jehofa gore a tlhophele Isake lekgarebe le a tla le nyalang. O ne a dira seo jang? Eliesere o ne a kopa Modimo gore a dire gore lekgarebe le A neng a batla gore Isake a le nyale le tle kwa sedibeng. Fa Eliesere a mo kopa metsi, o ne a tshwanetse go ithaopela go mo siela metsi le go nosa dikamela tsa gagwe. (Genesise 24:12-14) Mme ke mang yo o neng a tla mme a dira sone seo? Rebeka! Akanya fela gore Rebeka a ka tswa a ile a ikutlwa jang fa e le gore o ne a utlwa a le kgakajana se Eliesere a neng a se bolelela ba lelapa la gagwe!
Bethuele le Labane ba ne ba kgatlhiwa ke kgang ya ga Eliesere. Ba ne ba re: “Selo seno se tswa kwa go Jehofa.” Jaaka go ne go tlwaelegile, ba ne ba dira kgolagano ya lenyalo, ka go dira jalo, ba rebola Rebeka gore Jakobe a mmeeletse. (Genesise 24:50-54) A mme gone seno se ne se raya gore Rebeka ga a tshwanela go ntsha se se mo mafatlheng a gagwe?
Dibeke pelenyana ga moo, Eliesere o ne a ile a botsa Aborahame potso e e tshwanang: “Go tweng fa mosadi a ka se ka a tla le nna?” Aborahame o ne a mo araba jaana: “Foo o tla gololesega mo maikarabelong a o nang le one mo go nna ka ikano.” (Genesise 24:39, 41) Le mo lelapeng la ga Bethuele, lekgarebe leno le ne le tshwanetse go ntsha se se mo mafatlheng. E re ka Eliesere a ne a itumeletse gore thomo ya gagwe e atlegile, moso o o latelang o ne a kopa gore a tsamaye le Rebeka go ya Kanana. Le fa go ntse jalo, ba lelapa la gaabo Rebeka ba ne ba batla gore morwadiabone a nne le bone malatsi a mangwe a le lesome. Labofelo ba ne ba rarabolola kgang jaana: “Mma re bitse morweetsana mme re botse mo molomong wa gagwe.”—Genesise 24:57.
Rebeka o ne a tshwanetse go dira tshwetso ya makgaolakgang. O ne a tla reng? A o ne a tla rapela rraagwe le kgaitsadie gore ba mo utlwele botlhoko, a ba kopa gore ba mo golole gore a se ka a ya kwa nageng e a sa e itseng? Kgotsa a o ne a tla bona seno e le tshiamelo ya go nna le seabe mo ditiragalong tse go neng go bonala sentle gore di kaelwa ke Jehofa? Fa a ne a araba, o ne a bontsha gore o ikutlwa jang ka phetogo eno e e diragetseng ka bonako, gongwe e bile e le e e tshosang. Ga a ka a tikatika mme o ne a re: “Ke iketleeleditse go tsamaya.”—Genesise 24:58.
Ruri o ne a na le boikutlo jo bontle! Gompieno ditlwaelo tse di malebana le lenyalo di ka tswa di farologane thata, le fa go ntse jalo, re sa ntse re ka ithuta go le gontsi mo go Rebeka. Se se neng se le botlhokwa thata mo go ene e ne e le go baya dilo tse di direlwang Jehofa Modimo wa gagwe kwa pele. Le gompieno fa motho a batla go nyala, Lefoko la Modimo le sa ntse le na le kgakololo e e molemo—e e malebana le gore a ka tlhopha molekane yo o ntseng jang le gore a ka nna jang monna kgotsa mosadi yo o molemo. (2 Bakorintha 6:14, 15; Baefeso 5: 28-33) Re tla bo re dira sentle fa re latela sekao sa ga Rebeka le go dira dilo ka tsela e Modimo a e batlang.
“KE MANG MONNA YOLE?”
Bethuele le ba lelapa la gagwe ba ne ba segofatsa Rebeka. Go tswa foo, Rebeka, mosadi yo a neng a mo tlhokomela fa a sa le monnye e bong Debora le basetsana bangwe ba malata, ba ne ba wela tsela le Eliesere le banna ba gagwe. (Genesise 24:59-61; 35:8) Go ise go ye kae, ke fa ba setse ba hularetse Harana. Loeto lo ne lo loleele, dikilometara di ka nna 800, mme lo ka tswa lo ile lwa tsaya dibeke di le tharo. Lo ka tswa lo ne lo lapisa. Rebeka o ne a tlhola a bona dikamela, mme gone, re ka se ka ra re o ne a kgona go di palama. Baebele e tlhalosa ba lelapa la gaabo e le barui ba letsomane e seng bagwebi ba ba neng ba tsamaya ka mekoloko ya dikamela. (Genesise 29:10) Gantsi bapalami ba dikamela ba ba se nang maitemogelo ba ngongoregela gore e a kokonela—le fa o e palame nako e khutshwane fela!
Gone mme, Rebeka o ne a lebile pele, e bile ga go pelaelo gore o ne a leka go ithuta go le gontsi ka Isake le ka ba lelapa la gaabo mo go Eliesere. Akanya fela monnamogolo yono a ntse a bua le ene fa ba ntse ba itisitse ba ora molelo, a mmolelela ka se Jehofa a se solofeditseng tsala ya Gagwe e bong Aborahame. Modimo o ne a tla dira gore mo losikeng lwa ga Aborahame go tswe mongwe yo o neng a tla tlisetsa batho botlhe masego. Akanya fela kafa pelo ya gagwe e ileng ya phophoma ka boitumelo le kanaanelo ka teng fa a lemoga gore tsholofetso ya ga Jehofa e tla diragadiwa ka yo e tla nnang monna wa gagwe e bong Isake—se se rayang gore e ne e tla diragadiwa le ka ene!—Genesise 22:15-18.
Labofelo, letsatsi lele le re buileng ka lone kwa tshimologong ya setlhogo seno, le ne la fitlha. Fa mokoloko ono o ntse o raletse naga ya Negebe e bile go simolola go nna lotlatlana, Rebeka o ne a bona monna mongwe a tsamayatsamaya mo nageng. Go lebega monna yono a ne a ja marapo a tlhogo. Re bala jaana: “A photsa mo kameleng,”—gongwe e bile a sa e emele gore e khubame—a bo a botsa mokaedi wa gagwe jaana: “Ke mang monna yole yo o tsamayang mo nageng a tla go re kgatlhantsha?” Fa a utlwa gore ke Isake, o ne a ipipa tlhogo ka letsela. (Genesise 24:62-65) Goreng a ne a dira jalo? Go bonala sentle gore seo e ne e le sesupo sa gore o tlotla monna yo a tla mo nyalang. Bangwe gompieno ba ka tsaya gore go dira jalo ke dilo tsa bogologolo. Le fa go ntse jalo, tota banna le basadi ba ka ithuta sengwe mo sekaong sa ga Rebeka sa boikokobetso, ka gonne rotlhe re tlhoka go nna le nonofo eno e e kgatlhang!
Isake yo o neng a le dingwaga di ka nna 40, o ne a sa ntse a hutsafaditswe ke loso lwa ga mmaagwe e bong Sara, yo o neng a tlhokafetse dingwaga di ka nna tharo tse di fetileng. Ka jalo, re ka nna ra swetsa ka gore Isake e ne e le motho yo o lorato le yo o bonolo. Ruri seno e ne e le tshegofatso gore monna yo o ntseng jalo a nyale mosadi wa senatla, yo o ratang go amogela baeng e bile a le boikokobetso! Bobedi jono bo ne jwa tshedisana jang? Baebele e tlhalosa jaana: Isake “a mo rata.”—Genesise 24:67; 26:8.
Tota le rona, morago ga dingwaga di ka nna 3 900, go motlhofo gore re rate Rebeka. Re ka bontsha jang gore re anaanela bopelokgale, bonatla, moya wa gagwe wa go amogela baeng le boikokobetso jwa gagwe? Rotlhe—ba bannye le ba bagolo, banna le basadi, banyalani le ba ba seng mo lenyalong—re tla bo re dira sentle fa re etsa tumelo ya gagwe!
^ ser. 10 Go ne go setse go le maitseboa. Pego eno ga e re bolelele gore Rebeka o ne a diegile thata kwa sedibeng. Ga e bontshe gore ba lelapa la gaabo ba ne ba robetse fa a fitlha kwa gae kgotsa gore mongwe o ne a mo latela go ya go bona gore ke eng fa a diegile kwa sedibeng.
^ ser. 15 Eliesere ga a umakiwe mo pegong eno, mme gone, go bonala e le ene motlhanka yo go buiwang ka ene. Nako nngwe Aborahame o ne a batla gore Eliesere e nne moruaboswa wa dithoto tsotlhe tsa gagwe fa go ne go ka direga gore a se ka a nna le ngwana yo e tla nnang moruaboswa, ka jalo, go bonala e ne e le ene motlhanka yo mogolo le yo Aborahame a neng a mo tshepa thata. Motlhanka wa mo pegong eno le ene o tlhalosiwa ka tsela eno.—Genesise 15:2; 24:2-4.


text:
61E rile Kwana e kanolola sekano sengwe sa dikano tse di supang, ka bona, ka ba ka utlwa sengwe sa diphedi tse nne se bua jaaka tumo ya maru se re: “Tlaya o bone!”
4:6
5:6,8
2Ka leba, ka bona pitse e tshweu; yo o e palameng a bo a tshotse bora; mme a newa serwalo, a ba a bolola e le mofenyi gore a fenye.
6:1-3
3Ya re e kanolola sekano sa bobedi, ka utlwa sephedi sa bobedi se re: “Tlaya o bone!”
4Jaanong ga tswa pitse e nngwe e e bohibidu jwa molelo; yo o e palameng a newa thata ya go tlosa kagiso mo lefatsheng le go dira gore batho ba bolayane; a ba a newa tšhaka e kgolo.
5Ya re e kanolola sekano sa boraro, ka utlwa sephedi sa boraro se re: “Tlaya o bone!” Ka leba, ka bona pitse e ntsho; yo o e palameng a bo a tshotse selekanyetso ka letsogo.
6Ka ba ka utlwa lentswe le bua mo gare ga diphedi tse nne le re: “Tlatlana ya korong e ja šeleng, ditlatlana di le tharo tsa garase di ja šeleng; mme o se ka wa senya lookwane le weine.”
7Ya re e kanolola sekano sa bone, ka utlwa sephedi sa bone se re: “Tlaya o bone!”
8Ka leba, ka bona pitse e tshetlha; yo o e palameng leina la gagwe ga twe Loso; felo ga baswi go ne go mo setse morago. Ba newa thata ya go bolaya karolo ya bone ya lefatshe ka tšhaka le ka loso lwa leroborobo le ka dibata tsa lefatshe.
Jer. 15:3
9Ya re e kanolola sekano sa botlhano, ka bona fa tlase ga aletare go le mewa ya ba ba bolailweng ka ntlha ya Lefoko la Modimo le ka ntlha ya tshupo e ba nang nayo.
14:18
16:7
10Ba buela kwa godimo ba re: “Mmusi yo o boitshepo, yo o boammaaruri, go goleele go le kae, o sa atlhole, wa busolosetsa madi a rona mo go bona ba ba agileng mo lefatsheng?”
Tshen. 18:10
11Jaanong mongwe le mongwe wa bone a newa seaparo se sesweu, ba bolelelwa gore ba name ba sa ikhutsitse sebakanyana go ya palo e be e tlale ya batlhanka-ka-bone le ya badumedi-ka-bone ba le bone ba tla bolawang jaaka bone.
7:9,13,14
12Ya re e kanolola sekano sa borataro, ka bona thoromo e kgolo ya lefatshe, letsatsi la ntshofala, la nna jaaka kgetse ya boditse, ngwedi otlhe wa nna jaaka madi;
Joele 3:3,4
Luka 21:25
13dinaledi tsa legodimo tsa wela mo lefatsheng, jaaka setlhare sa feie se tlhotlhorega mmono wa sona, fa se tsubutliwa ke phefo e e thata.
14Legodimo lone la katoga jaaka lokwalo, fa lo phuthwa, dithaba tsotlhe le ditlhakatlhake tsa katosiwa mo mannong a tsona. 15Dikgosi tsa lefatshe le batlotlegi le balaodi le bahumi le ba ba thata le batlhanka botlhe le bagololesegi botlhe ba iphitlha mo dikgageng le mo mafikeng a dithaba,
16ba raya dithaba le mafika ba re: “Re weleng godimo, lo re fitlhele sefatlhego sa yo o ntseng mo sedulong sa bogosi le bogale jwa Kwana;
17ka gonne letsatsi le legolo la bogale jwa gagwe le fitlhile; ke mang yo o nonofileng go ka ema?”


text:
Welcome to Setswana.co.za
Stories/Ditlhamo
Tselane Le Dimo
Bogologolo tala go ne go na le mosetsana a bidiwa Tselane. Rragwe o ne a tlhokafetse ka jalo o ne a setse fela le mmagwe. Mmagwe o ne a sa bone mosola wa gore ba nne kwa motseng wa bona. Ka letsatsi le lengwe o ne a bolelela Tselane gore ba fudugela kwa motsaneng o mongwe go simolola botshelo jo bošwa.
Tselane o ne a sa batle go tsamaya mme a lela thata. Mmagwe o ne a ineela mme a dumela gore a ka sala. Matsapa e ne e le gore motse o, o ne o itsege ka bo dimo. Le fa bo dimo ba ne ba nna kwa magageng, fa ba ne ba itse gore bana ga ba na batsadi,ba ne ba ba tlhasela.
Mmagwe Tselane o ne a dumelana le ena gore o tla mo tlisetsa dijo letsatsi le letsatsi. “Ke tla opela pina mme o tla itse gore ke nna. O seka wa bulela ope mojako ngwanaka”, ga rialo mmagwe Tselane. “Pina e ke tla e opelang ke e:”
Tselane ngwanaka!
Tselane ngwanaka!
Tla o tseye bogobe o je!
Tla o tseye bogobe o je!
Ka letsatsi le le latelang mmagwe Tselane o ne a tlisetsa Tselane dijo. A simolola go opela:
Tselane ngwanaka!
Tselane ngwanaka!
Tla o tseye bogobe o je!
Tla o tseye bogobe o je!
Tselane o ne a bula mojako wa ntlo mme a ja dijo tse di monate tsa ga mmagwe.
Mmagwe Tselane o ne a atla Tselane mme a boela gae. Tselane ene o ne a boela mo ntlong mme a tswala mojako a leka go robala. Dimo o ne a ntse a reeditse ebile a lebeletse se se diragalang magare ga Tselane le mmagwe.
Fa Tselane a tima lebone, o ne a utlwa lentswe la dikodu le opela pina ya ga mmagwe mo ntle ga mojako.
Tselane ngwanaka!
Tselane ngwanaka!
Tla o tseye bogobe o je!
Tla o tseye bogobe o je!
“Tloga fa wena! Ga o mme, o dimo!”
Dimo o ne a tsamaya a swabile a boela kwa legageng.
Mmagwe Tselane o ne a tswelela ka go tlisetsa Tselane dijo bosigo le motshegare. Dimo le ene o ne a sa fele pelo mme a leka go tsena mo ntlong ya ga Tselane. O ne a palelwa ka gale gonne Tselane o ne a utlwa gore ga ise lentswe la ga mmagwe.
Ka letsatsi lengwe dimo one a tlelwa ke kakanyo. “Nka kgona go fetola lentswe la ka gore le tshwane le la ga mmagwe Tselane!” ga akanya dimo. Dimo o ne a besa molelo o mogolo mme a latlhela tshipi mo go one. Fa tshipi e fetsa go gotela thata ebile e le khibidu, a e metsa! 'Kudutlu!' ga utlwala modumo wa tshipi fa e feta mo mometsong wa ga dimo.
Dimo o ne a simolola go opela go utlwa gore a lentswe la gagwe le fetogile. O ne a tlolela godimo ka boitumelo fa a utlwa lentswe la gagwe le le molotsana jaaka la ga mmagwe Tselane.
Ka letsatsi le le latelang, pele ga mmagwe Tselane a ka tla, Dimo o ile a ya kwa ntlong ya ga Tselane mme a opela:
Tselane ngwanaka!
Tselane ngwanaka!
Tla o tseye bogobe o je!
Tla o tseye bogobe o je!
Ka boitumelo Tselane o ne a bula fa a utlwa lentswe le le molotsana la ga mmagwe. O ne a makala go bona dimo a eme mo pele ga mojako. Tselane o ne a leka go tswala mojako ka bonako pele dimo a ka tsena. Dimo o ne a itatlhela mme a phamola Tselane a mo latlhela mo kgetsing.
Dimo o ne a tsamaya a opela go ya legageng la gagwe, a itumetse thata. “Fa nkabo ke nale bojalwa jwa setso, bo ne bo tla tsamaisana monate le seshebo sa ka sa gompieno. A monate wa letsatsi banna!” ga bua dimo a le esi a bina-bina.
Mmagwe Tselane o ne a tla ka gale mme a opela pina ya gagwe. O ne a makala Tselane a sa bule mojako, mme a opela gape. Ga boraro o ile a raga mojako mme a fitlhela Tselane a se teng. O ne ka gangwe a itse gore o tseilwe ke dimo.
O ne a loga leano la go golola morwadiagwe mo go dimo pele ga a ka mo ja. O ne a itse gore bo dimo ba rata bojalwa jwa setso thata. Mmagwe Tselane o ne a ya gae ka bonako mme a apaya bojalwa jwa setso. O ne a bo tshela mo kgamelong e kgolo mme a bo rwala ka tlhogo. O ne a kokota kwa legageng la ga dimo. Dimo o ne a utlwile monkgo wa bojalwa jwa setso mme a bula mojako ka bonako. “Dumela rra! Ke ne ke feta ka tsela mme ka utlwa o opela monate. Ke fetela kwa motseng go ya go keteka moletlo wa botsalo jwa ngwana”.
Dimo o ne a ka se tlogele bojalwa jwa setso bo mo feta. O ne a laletsa mmagwe Tselane mo ntlong mme ena a baya bojalwa mo fatshe gore dimo a tswe pelo. “Tla ke go tshelele pele ke boela morago”, ga rialo mmagwe Tselane.
Mmagwe Tselane o ne a bolaisa dimo bojalwa go fitlhela nkgo e nna lolea. Dimo o ne a tlhapelwa thata, a wela mo fatshe ka boroko.
Erile mmagwe Tselane a utlwa dimo a gona, a bula kgetsi mme a ntsha Tselane mo go yone. Ba ne ba tswa ka legaga mme ba tshabela gae. Tselane o ne a ya go nna le mmagwe kwa motsaneng o mošwa mme ba tshela monate.


text:
Manta Ray
Leina la Mophato
Manta ray
Tse Dingwe mo Lelapeng
Manta, Atlantic manta, Pacific manta
Leina la Maranyane
Manta birostris
Semeto
E ka nna 7 m
Ponalo
Mmele wa yone o mogolo mme o na le sebopego sa kgolokwe ka diphuka tse di kgutlotharo. Molomo o kwa pele. E na le di’Cephalic fins fa thoko ga molomo. Matlho a kwa matlhakoreng a tlhogo. Mogatla wa yone o moleele go feta mmele.
Gantsi e lefitshwana kwa godimo ka bosweu ka fatlase, mme ka dinako tse dingwe e ka nna ke ditsubaba mo mpeng ya yone. Di’Mantra tse dintsho di ka bonwa le kwa mawatleng a go nnang di’Coral teng.
Dikitsiso
Lelapa la Myliobatidae le na le mephato e le 7 ka dibopiwa di ka nna 42. Go na le mefuta e le mebedi ya di’Mantra. Go na le e nnye e e bonwang mo mafikeng le e kgolwana e e fudugang (migratory) [M. birostris]. Dipalo tsa tsone di kwa tlase mme e mo kotsing. Di na le meno a a bopapetla a sa dirisetseng go ja.
Di ka bonwa mo mafikeng kwa di phephafatsiwang di ditlhapi tse dintsi tse di farologaneng, jaaka di’wrasse le di’Angelfish tse dimmotlana. Di na le keletso ya kitso mme di ka atumela dikepe di ikemetse fa di batlisisa. Di’Viviparous se se rayang gore di tsala ka thobalano mme bana 2-4 ba ka tsalwa morago ga nako ya amuso.
Dijo
E sefa dijo tsa yone (Filter feeders). E ka fepa ka plankton le mae a ditlhapi tse dingwe.
Anamiso
E bonala mo mawatleng a mafelo a mogote le dipula mo lefatshe.
Dibopiwa tsa Mophato wa Yone
Reef manta
Manta alfredi
Reef manta
Manta alfredi
Giant manta
Manta birostris


text:
Ka metlha ya pele botshelo ba letsatsi le letsatsi ba Basotho bo ne bo latela tlwaelo, ka karolo ya badiri e e gagametseng e e ikaegileng ka bogolo le bong.
Letsatsi le ne le simolola mo tlhabong ya letsatsi, fa balelapa ba tsoga. Go tloga ka ge mmidi o tlositse mabele jaaka sejosegolo, sefitlholo se se tlwaelegileng e nnile bupi jwa mmidi bo bo bedisitsweng kgotsa mašwi a bodila, le, ka dinako tse dingwe, nama.
Maloko a lelapa gantsi a ne a ja mmogo mo ntlong e kgolo, kgotsa mo mesong e letsatsi le tlhabileng, mo lelapeng. Fa baeng ba ne ba le teng, banna ba ne ba ja pele mme basadi le bana ba ja masalela.
Go ya ka hisetori, banna ba Basotho ba ne ba jela mo lekhotleng moo basadi ba bona ba neng ba ba abela. Banna ba ne ba kokoana mo lekhotleng go nna le seabe mo tshekong, kgotsa mo go thuseng go rarabolola kgotlhang e e tlisitsweng kwa kgosi kgotsa kgosana; kgotsa ba tlotla ka mathata a ga jaana. Ba ba nang le dineo tse di kgethegileng, ka sekai, ngaka moetsi wa ditlama le badira diroto, ba dirisa nakonyana ya bona ba dira diporofešene tse di le go kokoanya didiriswa tse di tala.
Bontsi jwa nako ya bone bo ikaegilwe mo tlhokomelong ya diruiwa tsa bona; fa megoma e e gogiwang ke dkgomo e ne ya tlhagisiwa go tswa kwa Yuropa ba tsere maikarabelo a go lema, tiro e e neng e le tiro ya basadi ka go dirisa dikota tsa go epa mesima le dipetlwana, le fa gore e ne e le banna ba ba neng ba phepafatsa mafelo a mantšhwa a sekgwa go a dirisa jaaka ditshimo.
Ka kakaretso, tlwaelo ya banna e ne e se e e bokete e bile e le ya boitapoloso ntle le mo dinakong tsa go thopa dikgomo.
Ditiro tsa basadi, tse di farologaneng go ya ka setlha le maemo, di ne di le bokete go feta tsa banna. Ba ne ba fiela le go phepafatsa legae, go siamisa sefitlholo, go rwalela metsi, le go tlhagola le go roba dijalo. Se se ka ba tshola mo masimong nako e telele pele fa letsatsi le tlhaga go fitlha fa letsatsi le wela.
Go sila mmidi gantsi go ne go dirwa ke barwedi ba bagolo. Ka dinako tsa tidimalo, basadi ba ne ba tlhabolola magae a bona, ba dila dipota le bodilo ka seretse, ba tlosa matlhaka a a robegileng mo dikgoreng le go dira ditiro tse dingwe tsa selegae.
Nako e nnye ya boitapoloso e ba neng ba nna le yona gantsi e ne e dirisiwa go etela ditsala le balosika. Go tloga ba sa le bannye bana ba ne ba newa ditiro tse di rileng go di dira letsatsi lengwe le lengwe. Basimane ba ne ba disa dipodi tsa lelapa, fa ba ne ba godile, dikgomo. Basetsana ba ne ba thusa bommabona ka ditiro tsa selegae.
Translated by Lawrence Ndou


text:
311Moše a ya a bua mafoko a le Baiseraele botlhe, 2a ba raya a re: “Kajeno dinyaga tsa me di 120; ga ke tlhole ke kgona go bolola le go goroga, mme Morena o ntheile a re: ‘Ga o kitla o tshela Joretane.’
Num. 20:12
3Morena, Modimo wa lona, ke ene yo o tla tshelang, a lo etelela pele; o tla nyeletsa ditšhaba tsele ka esi fa pele ga lona gore lo di leleke mo go di-tsa-tsone. Jošua ene o tla tshela, a lo etelela pele jaaka Morena a buile.
4Morena o tla di direla jaaka a ne a direla Sihone le Oge, dikgosi tsa Baamori le lefatshe la tsone tse o neng a di nyeletsa.
5E re Morena a di neela mo diatleng tsa lona lo di direle ka fa taelong yotlhe e ke e lo laetseng.
6Nnang bopelokgale lo tie, lo se ka lwa boifa le e seng go ba tshoga; gonne Morena, Modimo wa lona, o tla ya le lona ka esi; ga a kitla a lo hularela le e seng go lo tlogela.” 7Moše a ba a bitsa Jošua, a mo raya mo matlhong a Baiseraele botlhe a re: “Nna bopelokgale o tie; gonne wena o tla tsena mmogo le morafe o mo lefatsheng le Morena o le ikanetseng borraabo go le ba naya; o tla le ba abela go nna boswa.
8Morena ke ene yo o tla go etelelang pele, o tla nna nao. Ga a kitla a go hularela le e seng go go tlogela. O se ka wa boifa le e seng go tshoga.”
9Jaanong Moše a kwala molao o, a o neela baperesiti, boora Lefi ba e neng e le basikari ba Letlole la Kgolagano ya Morena le bagolo botlhe ba Iseraele. 10Moše a ba laela a re: “E ne e re go fela dinyaga di supa, ka nako ya ngwaga wa go phimola melato, ka Moletlo wa Metlaagana,
11fa Baiseraele botlhe ba tla go bonala fa pele ga sefatlhego sa Morena, Modimo wa lona, mo felong fa o tla go tlhophang, go buisiwa molao o fa pele ga Baiseraele botlhe mo ditsebeng tsa bone. 12Kgobokanyang morafe, e bong banna le basadi le bana le baeng ba lona ba ba mo metseng ya lona gore ba tle ba reetse le gore ba ithute go boifa Morena, Modimo wa lona, ba tlhokomele go dirisa mafoko otlhe a molao o. 13Le bana ba bone ba ba sa o itseng a ba o reetse, ba ithute go boifa Morena, Modimo wa lona, ka malatsi otlhe a ba tla phelang ka ona mo lefatsheng le lo tla tshelang Joretane go ya kwa go lone go le rua.”
14Morena a ba a raya Moše a re: “Bona, malatsi a gago a go swa a atametse. Bitsa Jošua, lo eme mo Tenteng ya Boipontsho gore ke mo laele.” Moše le Jošua ba ya ba ema mo Tenteng ya Boipontsho. 15Ke fa Morena a iponatsa kwa Tenteng ka pinagare ya leru, mme pinagare ya leru e ne e eme fa mojakong wa Tente.
16Morena a raya Moše a re: “Bona, o tla robala le borraago, mme morafe o, o tla sala o dira boaka ka go latela medimo e sele ya lefatshe le o tla tsenang mo go lone; teng o tla ntlogela, o senya kgolagano ya me e ke e dirileng nabo. 17Ka sebaka seo bogale jwa me bo tla o tukela, mme ke tla ba tlogela, ke ba subela sefatlhego sa me, mo ba tla jegang, ba dirafalelwa ke masula a mantsi le ditlalelo. Ka sebaka seo ba tla re: ‘A ga re a dirafalelwa ke masula ao, ka Modimo wa rona o se na le rona?’ 18Mme ke tla ba subela sefatlhego sa me gotlhe ka sebaka seo ka ntlha ya bosula jotlhe jo ba bo dirileng, ka ba ineetse medimo e sele.
19“Jaanong he, ikwaleleng sefela se, lo se rute Baiseraele, lo se tsenye mo melomong ya bone gore sefela se e nne mosupi wa me ka ga Baiseraele.
20Gonne ke tla ba gorosa kwa lefatsheng, le ke le ikanetseng borraabo le le elang mašwi le dinotshe; fela e tla re ba se na go ja le go kgora le go nona, ba ineele medimo e sele, ba e direle, ba nnyatse, ba senye kgolagano ya me.
21Mme fa masula a mantsi le ditlalelo di ba dirafalela, sefela se se tla supa fa pele ga bone e le mosupi; gonne ga se kitla se lebalwa, se tloga mo melomong ya bana ba bone. Se tla supa gore ke ntse ke itse kakanyo ya bone e ba e akanyang kajeno, ke ise ke ba gorose kwa lefatsheng le ke le ikanetseng borraabo.”
22Ke fa Moše a kwala sefela seo ka letsatsi leo, a se ruta Baiseraele.
23Mme Morena a laela Jošua, morwa Nune, a re: “Nna pelokgale, o tie; gonne wena o tla gorosa Baiseraele kwa lefatsheng le ke le ba ikanetseng, mme nna ke tla nna nao.”
24E rile Moše a se na go kwala mafoko a molao oo mo lokwalong le go a fetsa, 25a laela Balefi, basikari ba Letlole la Kgolagano ya Morena, a re: 26“Tsayang lokwalo lo lwa molao, lo lo bee fa thoko ga Letlole la Kgolagano ya Morena, Modimo wa lona, gore lo nne teng e le mosupi ka ga lona. 27Gonne nna ke itse borukhutlhi jwa lona le dithamo tsa lona tse di gagametseng. Bonang, fa lo ne lo rukhutlhegela Morena sebakeng seno, ke sa ntse ke phela le lona, morago ga loso lwa me gona go tla nna jang! 28Jaanong he, phuthelang bagolo botlhe ba ditso tsa lona go nna le bakwaledi ba lona gore ke bue mafoko a mo ditsebeng tsa bone, ke ba biletse legodimo le lefatshe go nna basupi ka ga bone.
29Gonne ke itse gore, morago ga loso lwa me lo tla senya bogolo, lo fapoga tsela e ke e lo laetseng. Ka moo lo tla wela mo tatlhegong ka malatsi a bofelo, ka lo tla dira tse di bosula mo matlhong a Morena; mme lo tla mo gakatsa ka tiro ya diatla tsa lona.” 30Moše a ba a bolela mafoko a sefela se mo ditsebeng tsa phuthego yotlhe ya Iseraele, a ba a a fetsa:


text: 20 Go tswa foo, Modimo o ne a bua mafoko ano otlhe,+ a re:2 “Ke nna Jehofa, Modimo wa gago, yo o go ntshitseng kwa lefatsheng la Egepeto, kwa lefatsheng la bokgoba.+3 Ga o a tshwanela go nna le medimo epe e mengwe kwantle ga me.*+4 “Ga o a tshwanela go itirela setshwantsho se se betlilweng kgotsa sengwe se se bopegileng jaaka* sepe fela se se kwa magodimong kwa godimo kgotsa mo lefatsheng fa fatshe kgotsa mo metsing ka fa tlase ga lefatshe.+5 Ga o a tshwanela go di ikobela kgotsa wa raelesega go di direla+ ka gonne nna Jehofa, Modimo wa gago, ke Modimo yo o batlang gore batho ba nkobamele ke le esi,+ yo o otlhaelang bana ba basimane molato wa borraabone, mo kokomaneng ya boraro le mo kokomaneng ya bonê ya ba ba ntlhoileng,6 mme ba ba nthatang e bile ba boloka ditaelo tsa me+ ke ba bontsha lorato lo lo sa kgaotseng go ya dikokomaneng tsa bone di le diketekete.7 “Ga o a tshwanela go dirisa leina la ga Jehofa, Modimo wa gago, ka tsela e e se nang mosola+ ka gonne Jehofa o tla otlhaya yo o dirisang leina la gagwe ka tsela e e se nang mosola.+8 “Gakologelwa letsatsi la Sabata gore o le boloke le le boitshepo.+9 O dire o bo o wetse tiro yotlhe ya gago mo malatsing a le marataro,+10 mme letsatsi la bosupa ke sabata e e direlwang go tlotla Jehofa, Modimo wa gago. Ga o a tshwanela go dira tiro epe, e ka tswa e le wena kgotsa morwao kgotsa morwadio kgotsa motlhanka wa gago kgotsa lelata la gago kgotsa seruiwa sa gago kgotsa motswakwa yo o mo teng ga metse* ya gago.+11 Gonne mo malatsing a le marataro Jehofa o ne a dira magodimo le lefatshe, lewatle le dilo tsotlhe tse di mo go tsone, mme o ne a simolola go ikhutsa mo letsatsing la bosupa.+ Ke gone ka moo Jehofa a neng a segofatsa letsatsi la Sabata a bo a le dira boitshepo.12 “Tlotla rrago le mmago+ gore o tle o tshele lobaka lo loleele mo lefatsheng le Jehofa, Modimo wa gago a le go nayang.+13 “Ga o a tshwanela go bolaya motho.+14 “Ga o a tshwanela go dira boaka.+15 “Ga o a tshwanela go utswa.+16 “Ga o a tshwanela go naya bosupi jwa maaka jo bo latofatsang motho yo mongwe.+17 “Ga o a tshwanela go eletsa ntlo ya motho yo mongwe. Ga o a tshwanela go eletsa mosadi wa motho yo mongwe+ kgotsa motlhanka wa gagwe kgotsa lelata la gagwe kgotsa poo ya gagwe kgotsa tonki ya gagwe kgotsa sepe fela sa motho yo mongwe.”+18 Jaanong batho botlhe ba ne ba utlwa ditumo tsa maru le modumo wa lonaka, ba bona dikgadima le thaba e kua mosi; fa ba bona dilo tseno, ba ne ba roroma ba bo ba emela kgakajana.+19 Ka jalo, ba ne ba raya Moshe ba re: “Wena bua le rona, re tla reetsa, mme o se ka wa letla Modimo gore a bue le rona ka gonne re tshaba gore re tla swa.”+20 Foo Moshe o ne a raya batho a re: “Lo se ka lwa boifa ka gonne Modimo wa boammaaruri o tlile gore a lo leke,+ e le gore lo tswelele lo mmoifa gore lo se ka lwa leofa.”+21 Batho ba ne ba nna ba emetse kgakajana mme Moshe a atamela kwa lerung le lentsho kwa Modimo wa boammaaruri a neng a le gone.+22 Go tswa foo, Jehofa o ne a raya Moshe a re: “O reye Baiseraele o re, ‘Lo bone gore ke ne ke bua le lona go tswa kwa legodimong.+23 Ga lo a tshwanela go itirela medimo ya selefera mme lwa e direla mmogo le nna e bile ga lo a tshwanela go itirela medimo ya gauta.+24 O ntirele sebeso sa mmu mme o tla isa ditlhabelo tsa gago tse di fisiwang mo go sone, ditlhabelo tsa gago tsa go abelana,* letsomane la gago le motlhape wa gago. Mo lefelong lengwe le lengwe le ke dirang gore leina la me le gakologelwe mo go lone,+ ke tla tla kwa go wena ke bo ke go segofatsa.25 Fa o ntirela sebeso sa maje, ga o a tshwanela go se aga o dirisa maje a a segilweng ka didirisiwa.*+ Gonne fa o dirisa tšhisele mo go sone o tla se leswafatsa.26 Mme ga o a tshwanela go tlhatlogela kwa sebesong sa me ka ditepisi gore dirwe tsa gago tsa sephiri* di se ka tsa senogela mo go sone.’


text:
21Ka letsatsi la 21 la kgwedi ya bosupa, Lefoko la Morena la tla ka moporofeti Hakai la re: 2“A ko o ree Serubabele, morwa Salathiele, molaodi wa Juta, le Jošua, moperesiti yo mogolo, morwa Josatake, le masalela a morafe, o re: 3‘Go setse mang mo go lona yo o bonyeng Ntlo e mo kgalalelong ya yona ya pele? Mme lona, fa lo e bona, e ntse jang jaanong? A ga ke re, ga se ya sepe mo matlhong a lona? 4Mme jaanong, tia, wena Serubabele,’ go bua Morena, ‘o nne pelokgale, wena Jošua, moperesiti yo mogolo, morwa Josatake, lo gomotsege, morafe otlhe wa lefatshe,’ go bua Morena, ‘mme lo direng! Gonne ke na le lona,’ go bua Morena wa masomosomo. 5‘Kgolagano e ke e dirileng le lona, fa lo tswa kwa Egepeto, e tlhomame, le Mowa wa me o ntse o le mo gare ga lona; se boifeng!’
Sag. 4:6
6Gonne Morena wa masomosomo o bua jaana a re: ‘Morago ga sebakanyana ke tla roromisa legodimo le lefatshe le lewatle le naga.
7Le gona ke tla roromisa ditšhaba tse tsotlhe, mme mahumo a a eletsegang a ditšhaba tsotlhe a tla tla; ke tla tlatsa Ntlo e kgalalelo,’ go bua Morena wa masomosomo. 8‘Selefera ke ya me le gouta ke ya me,’ go bua Morena wa masomosomo. 9‘Kgalalelo ya Ntlo e mo metlheng e e tlang e tla nna e kgolo bogolo go ya ya pele,’ go bua Morena wa masomosomo; ‘mme ke tla aba kagiso mo felong fa,’ go bua Morena wa masomosomo.”
10E rile ka ngwaga wa bobedi wa kgosi Dario, ka kgwedi ya borobongwe, ka letsatsi la 24, Lefoko la Morena la tla kwa go moporofeti Hakai la re: 11“Morena wa masomosomo o bua jaana a re: ‘A ko o botse baperesiti gore molao o a reng: 12E ka re fa monna a tshotse nama e e boitshepo ka moja wa kobo ya gagwe, mme a ama senkgwe gongwe dijo tse di apeilweng gongwe weine gongwe lookwane gongwe dijo tse dingwe le tse dingwe ka moja wa kobo ya gagwe: A di ka itshepa?’ ”
Baperesiti ba araba ba re: “Nnyaya!”
13Hakai a boela a re: “Fa mongwe yo o itshekologileng ka setoto a ama dilo tse tsotlhe tse, a di ka itshekologa?”
Baperesiti ba araba ba re: “Ee, di ka itshekologa.”
Num. 19:22
14Ke fa Hakai a fetola a re: “ ‘Morafe o, o ntse jalo; setšhaba se, se ntse jalo fa pele ga me,’ go bua Morena; ‘ditiro tsotlhe tsa diatla tsa bone di ntse jalo, le tse ba di supelang fale – di itshekologile!
15“ ‘Elang tlhoko jaanong go tloga kajeno go ya kwa pele: E rile lentswe le ise le tlhatlaganngwe godimo ga le lengwe mo Tempeleng ya Morena, 16ya re mo sebakeng sele motho a tla kwa mokoeng wa mabele a dielo di le 20, a fitlhela di le some fela; motho a tla kwa segatelong, a re o ya go ga dikgamelo di le 50, a fitlhela di le 20 fela.
17Ke lo otlile ka phori le ka morodi le ka sefako go senya ditiro tsotlhe tsa diatla tsa lona, mme ga lo a ka lwa sokologela kwa go nna,’ go bua Morena.
18‘A ko lo tlhokomele go tloga ka letsatsi leno go ya kwa pele, go tloga ka letsatsi la 24 la kgwedi ya borobongwe; go tloga ka letsatsi le motheo wa Tempele ya Morena o theilweng ka lone: Elang tlhoko! 19A peo e sa ntse e le mo sefaleng? A setlhare sa moweine le sa feie le sa garanata le sa olefa a ga di kitla di ungwa? Kana go tloga ka letsatsi leno ke tla tshegofatsa!’ ”
20Mme Lefoko la Morena la tla kwa go Hakai la bobedi ka letsatsi la 24 la kgwedi la re: 21“Bua le Serubabele, molaodi wa Juta, o re: ‘Ke tla roromisa legodimo le lefatshe.
22Ke tla diga ditulo tsa magosi, ke nyeletsa thata ya magosi a ditšhaba, ke menola dikoloi le bapalami ba tsona, mme go tla wa dipitse le bapalami ba tsona, mongwe le mongwe ka tšhaka ya yo mongwe.’ 23Morena wa masomosomo a re: ‘Ka letsatsi leo ke tla go tsaya, wena Serubabele, morwa Salathiele, motlhanka wa me,’ go bua Morena, ‘ke go dira palamonwana ya sekano ya me; gonne ke go itlhophetse,’ go bua Morena wa masomosomo.”


text:
SETLHOGO SE SE KA FA NTLE: A MODIMO O SETLHOGO?
Ke ka Ntlha Yang fa Batho ba re Modimo o Setlhogo?
A POTSO e e mo tsebeng e e ka fa ntle ya makasine ono e a go gakgamatsa? Bangwe ba akanya jalo, mme batho ba le bantsi gompieno ba ipotsa gore a Modimo o setlhogo—kgotsa ba akanya gore o setlhogo. Ka ntlha yang?
Bangwe ba ba falolang masetlapelo a tlholego ba botsa jaana: “Ke ka ntlha yang fa Modimo a letlelela dilo tseno go direga? A ga a amege? Kgotsa a o setlhogo?”
Ba bangwe le bone ba ipotsa dipotso tseo fa ba bala Baebele. Fa ba bala dipego tse di buang ka ga Noa le Morwalela, ba ipotsa gore, ‘Ke ka ntlha yang fa Modimo yo o lorato a ile a fedisa batho bao? A o setlhogo?’
A o a tle o ipotse dipotso tseo ka dinako dingwe? Kgotsa a o iphitlhela o sa kgone go araba batho ba ba ipotsang gore a Modimo o setlhogo? Go sa kgathalasege gore motho o akanya eng, ela tlhoko potso e nngwe e e ka thusang.
KE KA NTLHA YANG FA RE TLHOILE BOSETLHOGO?
Re ka nna ra re, re tlhoile bosetlhogo ka gonne re itse se se siameng le se se sa siamang. Ka tsela eo re farologana thata le diphologolo. Mmopi wa rona o re dirile “mo setshwanong sa gagwe.” (Genesise 1:27) Seo se kaya eng? O re file bokgoni jwa go bontsha dinonofo tsa gagwe le go tshela ka melao ya boitsholo e e siameng, le go itse se se siameng le se se sa siamang. Ela tlhoko seno: Fa e le gore Modimo ke ene a dirileng gore re itse se se siameng le se se sa siamang e bile re tlhoile bosetlhogo, a seo ga se bontshe gore Modimo le ene o bo tlhoile?
Baebele e bontsha gore Modimo o tlhoile bosetlhogo go feta rona, ka gonne Modimo o re tlhomamisetsa jaana mo Baebeleng: “Ditsela tsa me di kwa godimo ga ditsela tsa lona, le dikakanyo tsa me di kwa godimo ga dikakanyo tsa lona.” (Isaia 55:9) Fa re ne re ka re Modimo o setlhogo, a re tla bo re sa bue se se farologaneng le se Baebele e se buang—re re ditsela tsa rona di kwa godimo ga tsa gagwe? Tota go ka nna botlhale gore re sekaseke mabaka pele ga re ka bua jalo. Gongwe re tshwanetse go ipotsa gore ke ka ntlha yang fa ditiro dingwe tsa Modimo di lebega di le setlhogo e seng gore a ene o setlhogo. Go re thusa go tlhaloganya, mma re sekaseke gore tota lefoko “setlhogo” le kaya eng.
Fa re re motho o setlhogo, re belaela maitlhomo a gagwe. Motho yo o setlhogo ke yo o itumelelang go bona ba bangwe ba boga kgotsa yo o sa amegeng fa ba na le mathata. Ka jalo, rre yo o otlhayang morwawe ka go bo a itumelela go mo utlwisa botlhoko o setlhogo. Mme rre yo o otlhayang morwawe ka go bo a batla go mo ruta kgotsa go mo sireletsa o siame. E re ka gantsi re sa itse gore ke ka ntlha yang fa batho ba dira dilo ka tsela e e rileng, go motlhofo gore re se ka ra tlhaloganya maitlhomo a bone.
Mma re sekaseke mabaka a mabedi a go bo bangwe ba akanya gore Modimo o setlhogo—masetlapelo a tlholego a re a bonang gompieno le dikatlholo tsa Modimo tse re balang ka tsone mo Baebeleng. A tota mabaka a bontsha gore Modimo o setlhogo?


text:
Melemo ya setso ya setšhaba sa MaZulu e na le tshimologo ya tsona mo gareng ga bogologolo; le tiriso ya ona gompieno e fetogile go le gonnye mo dingwageng di le dintsi.
MaZulu a dira pharologano fa gare ga moepamere (inyanga yokwelapha), yo tiro ya gagwe e leng, e sa ntse e leng le gompieno, go tsamaisa melemo e e dirilweng go tswa mo dimeleng le diphologolo, mme ngaka (inyanga yokubhula), yo o 'nkgetsang' kgotsa a alafe tse di tlhong dingongorego ka go dirisa marapo, magapi, peo le botaki bo bongwe.
Ngaka a baya dilo tseno mo setshelong se se kgethegileng eo a e latlhelang mo legogong, jaaka go latlhela didaese, mme go ya ka tsela e di e kotama ka gona o kgona kgona go rarabolola mathata a mokopi.
Go na le ditlhopha tse dingwe tse pedi tsa dingaka: isangoma ke mongwe yo o ka ikgolaganyang le mewa ya badimo eo e tla tlhagisang melemo go ya ka fa e di boneng mo go mogoeledi wa tsona inyanga yokubhula; isanusi ke ngaka e e nang le bokgoni jwa go bona' ka go nkgetsa' baloi le ba bangwe ba ba dirang bosula.
Inyanga (bontsi izinyanga) isangoma go bapala e bona kitso ya bone le bokgoni mo borutwatiro e e mo baaging ba setso ka nako e e telele e ka nna dingwaga tse di ka nnang di le 20.
Ka tlwaelo banna le basadi ba dingaka ba na le maemo a a kwa godimo thata mo baaging, gantsi ba latela fela kgosi.
Mo setšhabeng sa gompieno sa kwa ditoropong maemo ano a setse a fetoletswe mo letloleng. Bontsi jwa izinyanga mo mafelong a metsesetoro ba na le mabenkele a mo go ona ba nang le diphaposi tsa go ikgolaganya le fa ba ntshang le go rekisa melemo ya bona.
Translated by Lawrence Ndou


text:
Matlotlo A a Sa Tlwaelegang Kwa Botswana
Le fa Botswana e na le moepo o mogolo wa diteemane, ka August 22 go fitlha ka August 28, 2016, Basupi ba ga Jehofa ba kwa nageng eo ba ne ba bontsha batho matlotlo a a sa tlwaelegang kwa tiragalong nngwe e e kgethegileng. Ba ile ba bontsha batho dikgatiso tsa Baebele, website ya jw.org le dibidio tse di thusang malapa gore a itumele.
Batsadi le bana ba ile ba kgatlhiwa ke dibidio tse di farologaneng tsa setlhogo se se reng, Nna Tsala ya ga Jehofa tse di thusang bana go dirisa melao ya Baebele. Dibidio tseo di ne di le mmalwa fela ka Setswana, ka jalo, batho ba le bantsi ba ile ba botsa gore ba ka di bona kae fa ba di batla.
Batho ba ba tswang kwa mafelong a a farologaneng a Botswana ba ile ba tsaya dikgatiso tsa Baebele di ka nna 10 000 mme ba le 120 ba ile ba kopa gore ba rutiwe Baebele kwa magaeng a bone. Batho ba le bantsi ba ne ba kgatlhiwa ke go bona Basupi ba phuthego ya Seesemane le ya Setswana ba bereka mmogo.
Basupi ba ga Jehofa ba ne ba newa sekgele sa maemo a ntlha ka gonne barulaganyi ba tiragalo eno ba ne ba kgatlhilwe ke tsela e ba neng ba rulagantse dikgatiso tsa bone ka yone.


text:
O ne a betswa le go thujwa nko ke sepodisi sa tlhaolele. O ne a thuntswa, a rathwa ke lerumo la tlhobolo, a golegwa gangwe le gape, a tlhatlhelwa matsatsi a le 586 – paka e telele go gaisa ya go botshwarwa-nosi e e itsagaleng, mme a kganelwa go dira tiro ya gagwe dingwaga di le tlhano.
Peter Magubane, mongwe wa batsayaditshwantshô ba ba tlotlomatswang go gaisa mo Afrika Borwa, o ne a tsaya tseno tsotlhe ka boganka. O tsere ditshwantshô le go gatisa dingwe tsa dipaka le ditiragalo tse di botlhokwa thata mo historing ya Afrika Borwa, go tloga ka mogwanto wa bomme o o neng o lebile Pretoria, go ya go Tsheko ya Rivonia, matlhotlhapelo a kwa Sharpeville, ditsogo-kgatlhanong tsa Seetebosigo 16 1976, mme morago, go gololwa ga Nelson Mandela.
O ne a na le tlotla ya go thapiwa jaaka motsayaditshwantshô wa Mopresidente Nelson Mandela, mme a tshwantshisa botshelo jwa ga Madiba morago ga kgololô ya gagwe. Magubane o tsere maitlamo mo botshelong jwa gagwe go dirisa setsayaditshwantshô go gatisa histori le go senola bosiamolodi. “Setsayaditshwantshô e ne e le tlhobolo ya me. Ke ne ka kgona go bolaya tlhaolele ka ‘tlhobolo’ ya me.” Magubane o ne a kaya. “Ke ne ke batla go golola naga eno ntle le go dirisa tlhobolo ya nnete.”.
Bodiri jwa ga Magubane bo simolotse kwa Drum, kwa teng Jurgen Schadeberg, e leng motsayaditshwantshô yo mogolo, a mo tsereng ka fa tlase ga diphuka tsa gagwe. Phitlhelelo ya gagwe ya ntlha e ne e le fa a bega ka ga kopano-kgolo ya ANC ka 1955. Fa e sale ka motsi oo, o gatisitse dingwagasome tsa ditiragalo tsa histori.
A dira ka bokhukhuntshwane go tsaya ditshwantshô mo sephiring ka go fitlha setsayaditshwantshô ka mo gare ga beibele e e epilweng magare, kgotsa ka mo gare ga senkgwe. “Fa ke batla go tsaya setshwantshô mme o sa batle ke se tsaya, ke tlile go bona tsela. Morago ga matsatsi a le 586 a botshwarwa-nosi ke eng gape se o ka se tshabang?”.
Ka 1967 o golagane le Rand Daily Mail, mme go gotlhana ga gagwe le molao go ne ga simolola: o ne a golegwa fa a ne a bega ka ga ditshupetso kwa ntle ga ntlo ya ga Winnie Mandela, a tlhatlhelwa ka bonosi, fela ditatofatsô di ne tsa gogelwa morago. Morago o ne a nêêlwa taelô-kganetso ya dingwaga di le tlhano e e neng e mo thibela go dira jaaka motsayaditshwantshô kgotsa go tsena ka dikago tsa lokwalo-dikgang.
Seno se ne sa latelwa ke go tshwarwa matsatsi a le 98, dikgwedi tse thataro mo kgolegelong, le go tshwarwa gape morago ga fao. Morago ga go tshwarwa matsatsi a le 586 kwa Modderbee le Pretoria, o ne a gololwa – ka nako go bega ka ga ditsogo-kgatlhanong tsa Seetebosigo 16.


text:
29 Mo ngwageng wa bolesome, mo kgweding ya bolesome, mo letsatsing la bo12 la kgwedi eo, Jehofa o ne a nthaya a re:2 “Morwa motho, lebisa sefatlhego sa gago kwa go Faro kgosi ya Egepeto, mme o mmolelele molaetsa wa katlholo ga mmogo le Egepeto yotlhe.+3 O bue mafoko ano: ‘Seno ke se Morena Molaodimogolo Jehofa a se buang:“Jaanong ke fetogile mmaba wa gago, wena Faro, kgosi ya Egepeto,+Setshedi se setona sa lewatle se se namaletseng mo gare ga mesele ya Nile,*+Yo o neng a re, ‘Noka ya Nile ke ya me.Ke e itiretse.’+4 Le fa go ntse jalo, ke tla tsenya dihuku mo ditlhaeng tsa gago ke bo ke dira gore ditlhapi tsa Nile di ngaparele makape a gago.Mme ke tla go ntsha mo nokeng ya gago ya Nile mmogo le ditlhapi tsotlhe tsa Nile tse di ngaparetseng makape a gago.5 Ke tla go latlhela kwa sekakeng, wena le ditlhapi tsotlhe tsa noka ya gago ya Nile.O tla wela mo nageng, mme ga go na ope yo o tla go selang a bo a go fitlha.+Ke tla go neela dibatana tsa naga le dinonyane tsa loapi gore di go je.+6 Ka nako eo, batho botlhe ba ba nnang mo Egepeto ba tla tshwanelwa ke go itse gore ke nna Jehofa,Gonne mo Baiseraeleng ba ne ba tshwana fela le thobane e e dirilweng ka lotlhaka.+7 Fa ba ne ba tshwara seatla sa gago, o ne wa thubagana,Mme o ne wa dira gore ba kumole legetla la bone.Fa ba ne ba ikaega ka wena, o ne wa robega,Mme o ne wa dira gore maoto* a bone a kgwetlhe.”+8 “‘Ka jalo, seno ke se Morena Molaodimogolo Jehofa a se buang: “Jaanong ke go tlisetsa tšhaka,+ mme ke tla fedisa motho mmogo le phologolo mo go wena.9 Lefatshe la Egepeto le tla fetoga marope le lefelo le le kgakgabetseng;+ mme ba tla tshwanelwa ke go itse gore ke nna Jehofa, ka gonne o ne wa* re, ‘Noka ya Nile ke ya me; ke nna ke e dirileng.’+10 Ka jalo, ke mmaba wa gago e bile ke mmaba wa noka ya gago ya Nile, mme ke tla dira gore lefatshe la Egepeto le kgakgabale le bo le omelele, e nne lefatshe le le phaphaletseng,+ go tloga kwa Migedole+ go ya kwa Siene+ le go ya kwa molelwaneng wa Ethiopia.11 Ga le kitla le ralalwa ke motho ope kgotsa phologolo epe,+ e bile ga le kitla le nniwa dingwaga di le 40.12 Ke tla dira gore lefatshe la Egepeto le kgakgabale go gaisa mafatshe a mangwe, mme ka dingwaga di le 40 metse ya lone e tla kgakgabala thata go gaisa metse e mengwe yotlhe;+ mme ke tla gasamisetsa Baegepeto kwa ditšhabeng tse dingwe ke bo ke ba phatlalaletsa kwa dinageng tse dingwe.”+13 “‘Gonne seno ke se Morena Molaodimogolo Jehofa a se buang: “Morago ga dingwaga di le 40 ke tla phutha Baegepeto ke ba ntsha mo ditšhabeng tse ba neng ba gasamiseditswe kwa go tsone;+14 ke tla busetsa Baegepeto ba ba neng ba isitswe botshwarwa kwa lefatsheng la Patherose,+ kwa lefatsheng le ba simologileng kwa go lone, mme fa ba le koo ba tla nna bogosi jo bo nyatsegang.15 Egepeto e tla nna kwa tlase ga magosi a mangwe, mme ga e kitla e tlhola e laola ditšhaba tse dingwe,+ e bile ke tla dira gore ba nne bannye ka palo mo ba se kitlang ba kgona go fenya ditšhaba tse dingwe.+16 Baiseraele ga ba kitla ba tlhola ba ikaega ka Egepeto gape.+ Se se diragaletseng Baegepeto se tla gopotsa Baiseraele phoso e ba neng ba e dira fa ba ne ba kopa thuso kwa Baegepetong. Mme ba tla tshwanelwa ke go itse gore ke nna Morena Molaodimogolo Jehofa.”’”17 Jaanong mo ngwageng wa bo27, mo kgweding ya ntlha, mo letsatsing la ntlha la kgwedi eo, Jehofa o ne a nthaya a re:18 “Morwa Motho, Kgosi Nebukadenesare*+ wa Babelona o ne a dira gore masole a gagwe a dire ka natla fa a ne a tlhasela Ture.+ Ditlhogo tsa bone di ne tsa nna lefatla, e bile magetla a bone a ne a kgoboga. Le fa go ntse jalo, ene le masole a gagwe ga ba a ka ba amogela dituelo dipe ka ntlha ya matsapa a ba neng ba a tsaya fa ba tlhasela Ture.19 “Ka jalo, Morena Molaodimogolo Jehofa a re, ‘Jaanong ke naya Kgosi Nebukadenesare* wa Babelona lefatshe la Egepeto,+ mme o tla tsaya dikhumo tsa lone a bo a gapa dilo di le dintsi mo go lone; mme dilo tseo e tla nna tuelo ya masole a gagwe.’20 “‘Ke tla mo naya lefatshe la Egepeto ke mo duelela tiro e a e dirileng fa a ne a e tlhasela,* ka gonne ba ne ba ntirela,’+ go bua Morena Molaodimogolo Jehofa.21 “Mo letsatsing leo, ke tla dira gore batho ba Iseraele ba nne le maatla,*+ mme ke tla go naya tshono ya gore o bue mo gare ga bone; mme ba tla tshwanelwa ke go itse gore ke nna Jehofa.”
Dintlha Tse di Kwa Tlase
^ Mo temaneng eno le mo go tse di latelang, “Nile” e kaya noka le melatswana ya yone ya go nosetsa.


text:
131E rile a tswa mo Tempeleng, mongwe wa barutwa ba gagwe a mo raya a re: “Moruti, bona majwe a, le dikago tse, di dintle jang ne!”
2Jesu a mo raya a re: “A o bona dikago tse dikgolo tse? Ga go nke go lesiwa lentswe lepe le tlhatlaganye le le lengwe, le le se kitlang le digwa.”
3Ya re a ntse mo Thabeng ya Diolefa, go lebagana le Tempele, Petoro le Jakobo le Johane le Andrea ba mmotsa kwa thoko ba re: 4“Re bolelele gore dilo tse, di tla nna leng? Gape sesupo sa nako e dilo tsotlhe tse, di tla dirafalang ka botlalo ka yona ke sefe?”
5Mme Jesu a simolola go bua nabo a re: “Lo itise gore lo se ka lwa timediwa ke ope. 6Ba bantsi ba tla tla ka leina la me, mongwe le mongwe a ipitsa a re: ‘Ke nna ene Keresete;’ mme ba tla timetsa ba bantsi. 7Mme e re lo utlwela dintwa le medumo ya dintwa, lo se ka lwa tshoga; dilo tse, di tshwanetse go dirafala; mme e tla bo e ise e nne bokhutlo. 8Gonne setšhaba se tla tsogela setšhaba, le bogosi bo tla tsogela bogosi; go tla nna dithoromo tsa lefatshe kwa le kwa le ditlala le dikhuduego; dilo tse ke tshimologo fela ya maralalo.
9“Mme lona lo itise; gonne ba tla lo tsenya mo makgotleng; lo tla bediwa mo disenagogeng, lo tla emisiwa fa pele ga balaodi le dikgosi ka ntlha ya me go nna tshupo mo go bone. 10Mme Efangele e tshwanetse go rerelwa merafe yotlhe pele.
11E re fa ba lo isa go lo tsenya mo lekgotleng, lo se ka lwa itshwenya go sa le kwa pele ka ga se lo tla se buang; se lo tla se newang ka nako eo, lo se bue. Gonne e tla bo e se lona ba lo buang, mme e le Mowa o o Boitshepo. 12Motho o tla neela morwa-rraagwe mo losong, le rra-ngwana o tla neela ngwana wa gagwe, le bana ba tla tsogela batsadi ba bone, ba ba neela polaong. 13Lo tla tlhoiwa ke botlhe ka ntlha ya leina la me; mme yo o itshokelang go ya bofelong, ke ene yo o tla pholosiwang.
14“E re fa lo bona makgapha a tshenyego, e bong mongwe yo o emeng fa a sa tshwanelang go ema teng” – a yo o buisang a ele tlhoko – “foo ba ba mo Jutea a ba tshabele kwa dithabeng.
12:4,10
15Le yo o mo godimo ga ntlo a a se fologe, le fa e le go tsena mo teng go tsaya sengwe mo ntlong ya gagwe. 16Le yo o kwa tshimong a a se boele kwa morago go tsaya kobo ya gagwe.
17“A tatlhego wee ya ba baimana le ba ba amusang ka malatsi ao! 18Mme lo rapele gore dilo tse, di se dirafale go le mariga. 19Gonne malatsi ao e tla nna a pitlagano, jaaka go ise go ke go nne go tloga ka tshimologo ya tlholego e Modimo o e tlhodileng go tla nakong eno; le gona ga go nke go tlhola go nna jalo ka motlha ope.
20Mme fa Morena a ka bo a sa khutshwafatse malatsi ao, go ka bo go sa pholosiwe motho ope; mme o khutshwafaditse malatsi ka ntlha ya baitlhaolelwi ba o ba itlhaoletseng.
21“Metlheng eo e re fa mongwe a lo raya a re: ‘Bonang, Keresete ke yo; bonang, ke yole!’ lo se ka lwa dumela. 22Gonne go tla tsoga bokeresete ba maaka le baporofeti ba maaka; ba tla dira ditshupo le dikgakgamatso gore fa go ka kgonega ba timetse batlhaolwi. 23Mme lona lo itise! Ke lo boleletse tsotlhe go sa le gale.
24“Mo malatsing ao, morago ga pitlagano eo, letsatsi le tla fifala, le ngwedi ga o nke o ntsha lesedi la ona. 25Le dinaledi di tla wa kwa legodimong, le dithata tse di mo magodimong di tla reketlisiwa. 26Ke gona ba tla bonang Morwa-Motho a tla mo marung ka thata e kgolo le ka kgalalelo. 27Foo o tla roma baengele ba gagwe, a phutha batlhaolwi ba gagwe kwa ntlheng tse nne, go tswa sekhutlong sa lefatshe go ya sekhutlong sa legodimo.
28“Ithuteng setshwantsho ka mofeie: E a re fa dikala tsa ona di setse di le dinana, di kukunya matlhare, lo a bo lo itse gore selemo se gaufi. 29Le gona jalo e re fa lo bona tseo di dirafala, itseng gore o gaufi fa mejako. 30Ammaaruri ke lo raya ke re: Mofuta o ga o nke o fela, go tsamae dilo tsotlhe tse, di dirafale. 31Legodimo le lefatshe di tla fela, mme mafoko a me ga a nke a fela. 32Ka ga letsatsi la teng le nako ya teng ga go itse ope, le e seng baengele legodimong, le e seng Morwa, fa e se Rara fela.
33“Itiseng lo se itebale, lo rapele; gonne ga lo itse gore go tla dirafala leng. 34Go tshwana le motho yo o ileng leetong, a tlogela ntlo ya gagwe, a neela batlhanka ba gagwe go laola, mongwe le mongwe tiro ya gagwe, a laela molebeledi wa kgoro gore a dise.
Luka 19:12
35Ka moo disang; gonne ga lo itse gore morena wa ntlo o tla tla leng, a maitsiboa gongwe bosigogare, gongwe fa mokoko o lela, gongwe ka masa,
36e se re gongwe a tla ka tshoganyetso, a fitlhela lo robetse. 37Mme se ke se lo rayang ke se raya botlhe, ka re: Disang!”


text:
11E rile ka malatsi a puso ya baatlhodi ga nna tlala mo lefatsheng. Ke fa monna mongwe wa kwa Betleheme wa Juta a ya go jaka kwa nageng ya Moabe, ene le mosadi wa gagwe le bomorwawe ka bobedi. 2Leina la monna yoo e ne e le Elimelege, leina la mosadi wa gagwe e le Naomi, maina a bomorwawe ba babedi e le Magelone le Kileone. E ne e le Baeferathi ba Betleheme wa Juta. Jaanong ba fitlha kwa nageng ya Moabe, ba nna teng. 3Mme Elimelege monna wa ga Naomi a swa, ga sala Naomi le bomorwawe ba babedi. 4Bone ba nyala basadi ba Bamoabe; leina la mongwe e le Orepha, leina la yo mongwe e le Ruthe. Ya re ba sena go nna teng dinyaga tse e ka nnang di le some, 5ga ba ga swa Magelone le Kileone ka bobedi jwa bone; mosadi a sala a tlogetswe ke bana ba babedi ba gagwe le monna wa gagwe.
6Jaanong a nanoga a na le betsi ba gagwe, a boa kwa nageng ya Moabe; gonne o ne a utlwetse mo nageng ya Moabe ga twe, Morena o babaletse batho ba gagwe, a ba naya dijo. 7A tloga kwa felong fa a neng a le teng, betsi ba babedi ba gagwe ba na nae. Ya re ba le mo tseleng go boela kwa lefatsheng la Juta, 8Naomi a raya betsi ba babedi ba gagwe a re: “Yaang lo boele kwa gae, mongwe le mongwe kwa lapeng la ga mmaagwe. A Morena a lo direle ka lorato jaaka lo diretse baswi le nna. 9A Morena a lo thuse go bona boikhutso, mongwe le mongwe mo lapeng la monna wa gagwe.” A ba a ba atla. Ke fa ba tsholetsa mantswe ba lela,
10ba mo raya ba re: “Nnyaya, re tla boela nao kwa morafeng wa ga eno.”
11Mme Naomi a re: “Boang, bomorwadiaka! Lo ka elang le nna? A lo a re, ke sa ntse ke ka belega bomorwa go nna banna ba lona? 12Boang, bomorwadiaka, lo ye kwa gae. Gonne ke tsofetse, mo ke sa ka keng ka tlhola ke nyalwa ke monna. Le fa nka re, ke na le tsholofelo, ka tsewa ke monna bosigo jo, ka belega bomorwa: 13A lo ka ba leta go tsamaya ba gola? A lo ka ithibelela nyalo ka ntlha ya bone? Nnyaya, bomorwadiaka! Kana ke lo tlhomogela pelo thata, ka e le fa letsogo la Morena le nkotlile.”
14Ke fa ba tsholetsa mantswe, ba lela gape; mme Orepha a atla matsalaagwe, a boela kwa morafeng wa ga gabo. Ruthe ene a mo ngaparela. 15Ke fa Naomi a re: “Bona, monnao o boetse kwa morafeng wa ga gabo le kwa modimong wa ga gabo. Le wena, boa o latele monnao.”
16Mme Ruthe a re: “Se nkemelele gore ke go tlogele, ke boe ke se ye nao. Gonne kwa o yang teng, ke tla ya teng; kwa o nnang teng, ke tla nna teng. Morafe wa ga eno ke morafe wa ga etsho. Modimo wa gago ke Modimo wa me.
17Kwa o swelang teng, ke tla swela teng, ke be ke fitlhwa gona. Le fa Morena a ka ntirela jang le jang – ke loso fela lo lo ka nkgaoganyang nao.”
18Ya re Naomi a lemoga gore Ruthe o ikaeletse ka tlhomamo go ya nae, a khutla go bua nae.
19Bone babedi ba fetela pele go ya ba tsena mo Betleheme; mme ya re ba fitlha mo Betleheme, motse otlhe wa huduega ka ntlha ya bone. Basadi ba re: “A ke ene Naomi?”
20Mme a ba raya a re: “Se mpitseng Naomi1:20 Ke go re: Bontle.. Mpitseng Mara1:20 Ke go re: Bogalaka.. Gonne Mong-wa-thata-yotlhe o ntiretse tse di galakang thata.
21Ke hudugile ke humile; Morena a mpusetsa kwano gae ke iphotlhere. Lo mpiletsang Naomi, ka e le fa Morena a supile molato mo go nna; Mong-wa-thata-yotlhe a nkutlwisa botlhoko.”
22Naomi o ne a boela jalo kwa gae, a na le ngwetsi wa gagwe, Ruthe wa Moabe yo o neng a boile nae kwa nageng ya Moabe. Ba fitlha mo Betleheme ka tshimologo ya thobo ya garase.


text:
Batho ba Bantsi ba Etela Lekala la Central America
Ka 2015, batho ba ka nna 175 000 ba ile ba etela ofisi ya lekala la Basupi ba ga Jehofa kwa Central America kwa Mexico. Go ne go tla batho ba ka nna 670 ka letsatsi! Batho ba ne ba tla ka makatlanamane ba tsamaya malatsi ka dibese. Bangwe ba ne ba feditse dikgwedi ba rulaganya loeto loo.
“Porojeke Ya go Ya Bethele”
Bangwe ba ile ba tlhoka go intsha setlhabelo gore ba kgone go etela Bethele. Ka sekai, maloko a le mantsi a phuthego ya kwa kgaolong ya Veracruz kwa Mexico a ne a se na madi a go duelela loeto lwa dikilometara di le 550 ka bese. Ka jalo, ba ne ba tlhama se ba ileng ba se bitsa “Porojeke Ya go Ya Bethele.” Ba ne ba ikgaoganya ka ditlhopha ba bo ba ya go rekisa dijo. Gape ba ne ba rekisa dibotlolo tsa polasetiki. Morago ga dikgwedi di le tharo, ba ne ba na le madi a go duela loeto lwa bone.
A matsapa a bone e ne e le a bophiri? Le e seng. Ka sekai, lekawana lengwe la mo phuthegong eo e bong Lucio a re: “Go ya Bethele go nthusitse gore ke batle go direla Modimo mo go oketsegileng e bile gone jaanong ke thusa thata mo phuthegong.” Elizabeth wa dingwaga tse 18 a re: “Fa ke le kwa Bethele, ke ile ka bona gore batho ba ba direlang Jehofa ba utlwana fela thata. Ke ile ka tlhotlheletsega go direla Modimo mo go oketsegileng mme gone jaanong ke fetsa nako e ntsi mo tirong ya go ruta batho Baebele.”
Ba Tla ka Bontsi
Ka dinako tse dingwe go ne go tla batho ba le bantsi ka letsatsi. Batho ba ba rulaganyang maeto kwa Bethele ba ne ba dira ka natla go amogela batho botlhe. Lizzy a re: “Ke itumela tota fa ke bona batho ba bantsi ba etile. Tumelo ya me e a gola fa ke bona batho ba itumelela dilo tse ba di bonang le fa ke utlwa ka dilo tse ba neng ba tshwanelwa ke go di itima gore ba kgone go etela lekala leno.”
E re ka batho ba ne ba le bantsi, batho ba ba berekang mo mafapheng a mangwe a Bethele ba ile ba tlogela ditiro tsa bone gore ba kgone go tsamaisa baeng. Le fa seo se raya gore tiro ya bone e ne e tla salela kwa morago, ba itumelela go bona baeng. Juan a re: “Fa ke bona tsela e baeng ba rona ba itumetseng ka yone, seo se dira gore ke lemoge gore matsapa a me e ne e se a bophiri.”
“Bana ba di Rata Tota”
Bana le bone ba rata go etela kwa Bethele. Noriko yo o berekang mo Lefapheng la Dikhomputara a re: “Ke botsa bana ba ke ba tsamaisang gore a ba ka rata go tla go bereka mo Bethele. Mme botlhe ba a dumela.” Lefelo le bana ba ratang go ya kwa go lone thata ke kwa go beilweng Kabo gone. Kabo le Masego ke dipopae tse di tshamekang mo dibidiong tsa bana tsa Nna Tsala ya ga Jehofa mme bana ba rata go itsaya ditshwantsho le bone. Noriko a re “bana ba di rata tota.”
Bana ba le bantsi ba re ba leboga tiro e e dirwang kwa Bethele. Ka sekai, mosimane mongwe wa kwa Mexico yo o bidiwang Henry o ipeela madi gore a kgone go a ntsha fa a etetse kwa Bethele. Fa a ne a ntsha madi ao, o ne a tsenya lekwalo le le reng: “Tsweetswee dirisang madi ano go printa dikgatiso tse di oketsegileng. Re leboga go bo lo direla Jehofa.”
Le Wena o ka Tla go Eta
Basupi ba ga Jehofa ba itumela tota fa batho ba tla go etela diofisi le mafelo a ba printelang mo go one. Re go rotloetsa gore o ete fa e le gore o ka rata go bona lekala lengwe. Ruri o tla itumelela go bona lekala la rona. Fa o batla tshedimosetso e e oketsegileng tsena mo karolong ya KA GA RONA > DIOFISI & MAETO.


text:
Pipefish
Leina la Mophato
Pipefish
Leina la Maranyane
Syngnathinae
Semeto
E ka nna 60 cm, fa bontsi bo ka nna 12 cm.
Ponalo
Mmele o motelele, o mosesane o kare mmele wa noga. O na le nko e telele le molomo. Mogatla wa mokwatla o le mongwe. Mogatla wa kwa morago o kgolokwe. Mebala e ya farologana. Tse dingwe tsa dibopiwa tse di ka nna le mabanta a mebala e e galalelang jaaka boshibidu, mmala wa lephutshe le mmala wa namune.
Dikitsiso
Lelapa la Syngnathinae la kwa tlase le na le mephato e ka nna 23 le dibopiwa dile 120. Ke nngwe ya leloko la lelapa la di-seahorses. Mogatla wa mokwatla o dirisetswa go thuma. Di dirisa mokgwa wa go monya go tshwara setlhabelo.
Tse ditona di na le kgetsana ya go elama mae, mme e tla a nonofatsa ka peo e be e a tshwarelela go fitlhela a thuba. Tse dingwe di tsalwa di bopegile ka botlhalo fa tse dingwe di simolola botshelo e le Larvae.
Dijo
E fepa ka di-invertebrates tse dinnye.
Anamiso
E bonala kwa mawatleng a a mofuthu, a a bonang dipula le mogote.
Dibopiwa tsa mophato wa yone
Black-breasted pipefish (Corythoichthys nigripectus)
Cleaner pipefish (Doryrhamphus janssi)
Ornate ghost pipefish (Solenostomus paradoxus)